5 Motosikal Paling Mahal Di Dunia

Walaupun ramai yang menggunakannya sebagai medium pengangkutan, ada sesetengah golongan menganggap motosikal sebagai sesuatu yang melambangkan kekayaan dan kemewahan. Harga jentera dua tayar ini boleh mencecah jutaan ringgit jika betul-betul dapat memukau peminat motosikal.

Sama ada disebabkan enjinya yang berspesifikasi tinggi, disaluti emas, jarang didapati atau apa sahaja, pasti akan ada individu yang sanggup membayar bagi mendapatkan motosikal idaman mereka.

Tak perlu tanya harga anda dah boleh agak ia merupakan sebuah motosikal dengan harga yang hanya mampu didengar sahaja. Badan Yamaha BMS ini disaluti dengan emas 24 karat dan dilengkapi dengan enjin duo-V 1,700 cc. Ia juga merupakan satu-satunya motosikal yang disalut dengan emas, sehingga tahun 2013.

Ia menjadi simbol kekayaan bagi sesiapa sahaja yang menunggangganya, dengan harga RM12.9 juta.

Mungkin anda tak percaya motosikal ini antara yang termahal di dunia kerana rupa bentuknya. Harga motosikal Hildebrand & Wolfmuller ini melambung tinggi kerana merupakan sebuah motosikal antik yang dihasilkan di antara tahun 1894 dan 1897 di Jerman. Ia sangat jarang ditemui, jika masih ada pun hanya boleh dijumpai di muzium di Jerman, London, Detroit, Maine dan Indonesia.

Tidak seperti motosikal berkuasa tinggi dalam senarai ini, motosikal ini hanya mempunyai sebuah enjin kecil yang hanya mampu membantu seseorang menaiki bukit dan mempunyai kelajuan maksimum 44.8 kilometer sejam. Harganya pula mencecah RM15 juta.

Walaupun anda mempunyai lesen B Full, anda masih belum cukup layak untuk menunggang motosikal ke-3 termahal di dunia ini. Anda perlu menghadiri kelas selama 2 minggu terlebih dahulu di ibu pejabat Ecosse bagi memastikan anda betul-betul cekap. Motosikal Ecosse Spirit ini merupakan hasil kerjasama antara 3 orang jurutera dari Amerika Syarikat dan Britain.

Mereka menggunakan rekabentuk yang kereta Formula 1 untuk menghasilkan motosikal dan hanya 10 daripada model ini dihasilkan daripada Titanium Series. Ia mampu bergerak dengan kelajuan maksimum 368 km sejam, dan dijual dengan harga RM15.48 juta seunit.

Motosikal ini pernah menjuarai World Championship pada tahun 1949 yang ditunggag oleh Les Graham. Beberapa tahun selepas itu, syarikat pengeluar motosikal ini telah mengubah rekabentuk membuatkan rekabentuk motosikal ini yang memenangi World Championship itu menjadi ekslusif dan rare.

Motosikal yang dikatakan antara yang paling inovatif dan tercantik ini hanya dikeluarkan sebanyak 4 buah sahaja membuatkan harganya melambung tinggi menjadi RM29.8 juta.

Bagi yang tak tahu, Neiman Marcus adalah syarikat yang menjual pelbagai barangan termasuklah pakaian, kasut dan aksesori. Namun, syarikat ini juga telah mengeluarkan satu model motosikal yang kini menjadi motosikal termahal di dunia. Pada mulanya, Neiman Marcus Limited Edition Fighter ini berharga RM473,000 ketika dilancarkan.

Namun, disebabkan rekabentuknya yang sangat inovatif dan berevolusi yang dikatakan menyerupai jam, ia telah dibeli dengan harga RM47.3 juta di jualan lelongan.

Hanya terdapat 45 unit sahaja atas muka bumi ini dan walaupun ianya paling mahal di dunia, ia hanya mampu mencapai kelajuan 304 km sejam sahaja.


Krisis Pelarian Rohingya : Satu Pandangan Lain

Dua tahun lepas dalam bulan Mei 2015, masyarakat Malaysia mengkritik kerajaan Malaysia kerana mengambil langkah yang tidak berperikemanusiaan setelah membiarkan pelarian Rohingya terdampar di tengah lautan dan tidak membenarkan kemasukan mereka.

Kenyataan Kementerian Dalam Negeri pada ketika itu dengan keras menyebut, "kita tidak mahu mereka (pelarian Rohingnya) di Malaysia. Kita tidak mahu mereka rasa mereka layak masuk ke Malaysia dan pelarian Rohingya dipersilakan untuk pulang ke negara asal mereka."

Keputusan kerajaan tersebut diambil dalam konteks menjaga kepentingan warganegara Malaysia.

Sentimen kita pada waktu itu adalah dengan mendesak kerajaan Malaysia membuka pintu pada pelarian Rohingya, ditambah lagi desakan media luar dan juga pemerhati hak asasi dunia. Akhirnya, kerajaan Malaysia membenarkan lagi kemasukan pelarian Rohingya ke negara kita.

Niat baik untuk membantu kini menimbulkan beberapa masalah kepada sekelompok warganegara kita, namun selepas membuka pintu negara kita, apa lagi yang kita mampu lakukan?

Itulah sebabnya dari awal kerajaan kita tak benarkan mereka masuk namun selepas desakan demi desakan, akhirnya yang terpaksa menanggung masalah adalah kerajaan dan masyarakat kita. Masalah ini pula bukanlah masalah sosial yang timbul hasil kemasukan mereka. Masalah yang lebih besar adalah pengurusan pelarian-pelarian ini.

Berapa lama kita perlu uruskan mereka? Tidakkah anda sedar, selagi kerajaan Myanmar masih tetap berpegang dengan agenda mereka, kita yang perlu tanggung tanggungjawab ini. Isu-isu pengurusan pelarian akan timbul, faktor kewangan juga akan diperlukan bagi menampung kos sara hidup mereka - cuma berapa lama?

Dengan membenarkan kemasukan pelarian, kerajaan kita mengambil langkah untuk membenarkan beberapa ratus individu pelarian mendapatkan peluang pekerjaan bagi membantu memberikan kehidupan yang lebih baik pada mereka, tetapi isu itu nampaknya mendapat reaksi negatif segelintir masyarakat kita pula.

Namun perlu diingatkan - jika mereka dipaksa untuk menetap setiap masa dalam kem tanpa berpeluang mendapatkan pekerjaan, 100% keperluan kehidupan mereka ditanggung oleh kerajaan Malaysia.

Inilah dilemanya. Kita rakyat biasa hanya berfikir ikut persepsi kita - apabila nampak tindakan kerajaan menghalang kemasukan mereka, kita mainkan sentimen kerajaan Malaysia zalim tak membantu orang Islam lain. Dua tahun berikutnya, apabila orang Rohingya berkumpul di Jalan Tun Razak menuntut kerajaan Myanmar mengiktiraf hak mereka, kita katakan mereka dah besar kepala.

Namun, apa lagi jalan yang ada selain dari terus menekan kerajaan Myanmar, kan? Satu-satunya solusi yang ada adalah dengan berlakunya perubahan dalam kerajaan Myanmar. Selagi perkara itu belum tercapai, kita seharusnya terus membantu pelarian Rohingya agar mereka tidak terus diseksa di negara asal mereka.

Kerajaan Malaysia telah membuat keputusan tepat membenarkan mereka masuk dari segi kemanusiaan, adakah anda berpandangan sedemikian? Pasti ramai yang setuju tetapi persoalannya sekarang ini, apa langkah seterusnya?

Bagaimana hendak menangani percanggahan budaya yang wujud apabila masyarakat Malaysia dan pelarian Rohingya ini mula berasimilasi atau anda salah seorang yang merasakan adalah lebih baik pelarian Rohingya ini diletak semula ke dalam bot dan dibiarkan terawang-awang di lautan seperti mana yang berlaku pada tahun 2015 dulu?

Adakah ini bermaksud, masyarakat Malaysia apabila hendak membantu ada hadnya?

Masyarakat kita terlalu memfokuskan persepsi kita pada perkara negatif yang datang berkenaan Rohingya seperti kisah-kisah dari Pasar Borong Selayang atau kisah-kisah viral yang kita sendiri tidak tahu kebenarannya. Terlalu mudah kita dibuai dengan elemen negatif yang mampu menukar persepsi kita sekelip mata.

Bukankah inilah waktunya kita cuba melihat sendiri sudut pandang positif terhadap atas bantuan yang telah kita lakukan. Berapa ribu nyawa sudah dapat hidup lebih baik, tidak lagi ketakutan hidup dalam risiko boleh dibunuh bila-bila masa. Itu sebenarnya sudah cukup untuk membuatkan kita sedar keputusan kita mendesak kerajaan kita menerima kemasukan mereka tempohari, sebenarnya berbaloi.

Cabarannya sekarang, adalah bagaimana hendak menguruskan pelarian ini tanpa menyinggung sensitiviti rakyat Malaysia dan bagaimana hendak terus membenarkan pelarian Rohingya mampu hidup di Malaysia, tanpa membebankan kewangan Malaysia. Ini bukannya satu tugas mudah kerana ada kemungkinan krisis Rohingya dan Myanmar ini akan terus berlarutan berpuluh-puluh tahun, yang pasti akan membuatkan lebih ramai pelarian cuba mendapatkan perlindungan di negara kita.

Jika ini berterusan, jumlah yang masuk pasti akan terus melebihi jumlah yang keluar. Adakah patut jika sampai di satu tahap, kerajaan kita dan juga rakyat Malaysia patut membiarkan saja mereka di lautan tanpa dibenarkan masuk, sehingga ada yang mati di laut?

Perkara ini bukan mudah. Sentimen rakyat, masyarakat serantau, masyarakat Islam dan dunia perlu diperhalusi dengan keperluan fizikal, fasiliti, sensitiviti dan keperluan kewangan di peringkat tempatan. Berbuat baik kepada pelarian Rohingya pun mampu membawa perkara negatif pada negara kita.

Jadi rakyat Malaysia, jika anda berada di tempat pembuat dasar ketika ini - apa yang anda akan lakukan? Halau mereka ke laut, hantar pulang secara paksa, kurung di kem setiap masa atau teruskan dengan apa yang kita lakukan sekarang, sehinggalah satu hari nanti mana tau terbuka hati Aung San Suu Kyi untuk menerima Rohingya sebagai salah sebuah kaum, dalam masyarakat Myanmar?


8 Ciri-Ciri Bos Yang Hebat Dan Disenangi Ramai

Selalu sangat kita dengar orang suka bekerja di sesebuah syarikat tetapi akhirnya terpaksa berhenti kerana tidak tahan dengan sikap bos.

Dalam satu kajian, 61% orang yang bekerja dengan bos yang teruk menyatakan mereka sedang mencari pekerjaan lain manakala hanya 27% sahaja daripada mereka yang bekerja dengan bos baik mahu bertukar kerja.

Yang lebih memeranjatkan, 65% orang yang bekerja dengan bos teruk ini sentiasa tersalah faham atau membuat kesilapan semasa bekerja berbanding 19% orang yang bekerja dengan bos baik.

Ini menandakan bos-bos yang baik akan mengubah pekerja menjadi lebih baik. Begitu juga sebaliknya. Bos yang teruk pula akan membuatkan prestasi pekerja lebih merudum kerana aura negatif yang terhasil.

Jika anda merupakan seorang penyelia, pengurus, pengarah atau memegang apa-apa jawatan yang memerlukan anda menyelia pekerja di bawah anda, bagaimana anda tahu sama ada anda seorang bos yang baik atau bos yang tidak disukai?

Menurut Dr. Travis Bradberry, berikut 8 sikap bos yang paling digemari:

Sesetengah bos suka mengamalkan sikap "P&C" dan tidak mahu berkongsi langsung apa-apa maklumat dengan pekerja. Ini disebabkan mereka berpendapat yang perkongsian maklumat itu akan membuatkan mereka hilang kuasa dan autoriti.

Sebenarnya, apabila seseorang bos berkongsi info dengan semua pekerja, ia tidak akan mengubah tahap autoriti seseorang bos. Malah, lebih baik kerana anda memberikan kepercayaan kepada staf.

Bos yang teruk hanya fikir mahu 'isi tempat kosong' dengan menawarkan kerja kepada calon yang bergaji rendah, bermasalah dan tidak berwibawa. Bos yang hebat pula akan memikirkan tentang pasukan dalam pejabat itu secara keseluruhan.

Bos ini sedar bahawa kesemua stafnya perlu berhadapan dan bekerja dengan calon baru ini setiap hari, jadi mereka akan mencari calon yang benar-benar melengkapkan pasukan secara holistik, bukan sekadar mengisi mengisi tempat kosong.

Ada sesetengah bos yang sangat kedekut pujian. Bos-bos yang hebat tidak perlukan sebab untuk memuji staf. Mereka sentiasa mengucapkan benda-benda positif di hadapan pekerja sama ada secara terbuka atau secara peribadi.

Mereka juga tidak menunggu sesuatu projek siap hingga ke akhirnya atau menunggu bonus tahunan untuk diraikan kerana kejayaan boleh datang dalam bentuk yang lebih kecil. Selain pujian, para bos boleh membelanja staf makan atau belanja tiket wayang percuma. Bukan mahal sangat pun.

Bos yang baik tidak merasakan masa mereka sahaja yang berharga, apatah lagi jika melibatkan keluarga. Bukan bos-bos sahaja yang berkeluarga, pekerja lain juga turut mempunyai keluarga masing-masing. Mereka tidak akan membiarkan pekerja bekerja sehingga lewat malam atau pada hujung minggu sambil mereka bermain golf dan beristirahat.

Bos yang baik juga tidak akan sesekali membiarkan semua orang tertunggu-tunggu semasa mesyuarat. Mereka akan datang tepat pada masanya dan sentiasa datang dalam keadaan bersedia.

Bos yang teruk hanya melihat pekerja dari perspektif bagaimana pekerja itu melambangkan dirinya. Jika pekerja itu cekap dan bagus, maka dia terus merasakan dirinya juga bagus dan boleh dihormati. Begitu juga sebaliknya.

Bos yang baik sebenarnya mampu benar-benar merasakan apa yang pekerja itu rasa. Jika pekerja dilihat mengalami masalah semasa sedang menjalankan tugas, mereka akan sedia untuk bertanya dan menawarkan diri untuk menyelesaikan masalah itu bersama-sama.

Bos yang teruk amat gemar menuding jari mencari kesalahan pekerja. Sikit-sikit tanya "Siapa yang buat? Siapa punca?" Apabila mereka dimarahi oleh pihak atasan, habis terbalik meja semua pekerja.

Seorang bos yang hebat akan bertanggungjawab atas kesalahan pasukan kerana ini memang salah satu tugas dan peranan pihak pengurusan. Galas tanggungjawab ini bukanlah bermakna mereka terus tutup sebelah mata.

Mereka akan masih memberikan maklum balas kepada pekerja tentang kesilapan yang dilakukan. Tetapi mereka boleh mengaku kesalahan secara terbuka kepada pihak atasan dan kemudian membetulkan kesilapan bersama staf.

Bos yang tidak berhati perut selalu berfikiran bahawa pekerja ini 'berhutang' kerja dengan mereka kerana dibayar gaji. Sebaliknya, bos yang baik pula mempunyai pandangan yang lebih luas dan faham bahawa setiap pekerja meluangkan masa, usaha dan keringat dalam setiap tugasan yang diberikan. Jadi, bos-bos ini akan sentiasa mengucapkan terima kasih walaupun "itu memang kerja mereka."

Pernah tak anda perasan di pejabat, kadang-kadang kenaikan pangkat asyik datang daripada jabatan atau kumpulan yang sama sahaja? Ini bukan kes anak tiri atau pilih kasih, tetapi tanda bahawa pengurus itu merupakan seorang bos yang baik kerana berjaya mengasah bakat dan kepimpinan setiap pekerja di bawahnya. Bos-bos hebat ini memberikan inspirasi, melatih, mempercayai dan sentiasa bersedia untuk melepaskan staf apabila tiba masanya.

Jadi, adakah anda merupakan seorang bos yang disenangi di pejabat?

Atau anda ada pengalaman bekerja dengan bos yang baik dan hebat?


Kenapa Kita Tak Rasa Geli Bila Geletek Diri Sendiri?

Anda seorang yang mudah geli apabila digeletek? Situasi geli ini boleh berlaku pada banyak tempat di bahagian badan terutama sekali pinggang, leher, ketiak dan tapak kaki. Kesemua bahagian ini biasanya merupakan titik-titik paling lemah pada badan dan sensitif pada sentuhan.

Menurut sains, apabila anda digeletek, ia mengaktifkan bahagian otak yang menjangkakan kesakitan walaupun ia mengakibatkan anda ketawa. Disebabkan itulah anda sentiasa berhati-hati apabila ada orang yang mahu menggeletek anda.

Tapi ada satu perkara tentang geletek yang membuatkan ramai orang berasa hairan. Pernah tak anda terfikir kenapa anda tak boleh geletek diri sendiri walaupun anda seorang yang sangat mudah geli?

Apabila anggota badan anda bergerak, bahagian otak yang mengawal pergerakan dan kesan sentuhan/deria itu akan memberikan isyarat kepada anda. Anda tidak akan merasa lengan yang bersentuhan dengan bahagian tepi badan sendiri apabila sedang berjalan, tetapi anda akan terkejut apabila ada orang mencuit pinggang anda.

Bayangkanlah jika otak kita tidak mampu mengawal pergerakan badan sendiri dan rangsangan yang dihasilkan, kita akan sentiasa merasa seperti dicucuk, dicuit, dipegang dan diraba sehingga tidak mampu untuk fokus kepada perkara lain.

Menggeletek diri sendiri juga merupakan salah satu cabang daripada situasi ini. Otak anda sudahpun mendapat isyarat bahawa jari yang mencucuk perut anda itu adalah jari anda sendiri, maka ia tidak memberikan sebarang respon atau rangsangan.

Satu kajian yang dijalankan di University College London menggunakan pengimejan otak untuk membandingkan bagaimana seseorang bertindak balas terhadap geletek yang dilakukan oleh pihak lain dengan geletek sendiri.

Keputusan kajian mendapati korteks somatosensori iaitu bahagian otak yang bertanggungjawab ke atas kederiaan badan kurang bertindak balas terhadap geletek yang dibuat sendiri. Bahagian serebelumyang mengawal pergerakan pula akan menghantar isyarat supaya menyekat tindak balas somatosensori apabila sentuhan dibuat sendiri.

Kumpulan penyelidik yang sama itu juga cuba membuat ujian untuk melihat sama ada otak boleh ditipu untuk membenarkan rangsangan geli terhasil apabila menggeletek diri sendiri. Mereka membina satu mesin penggeletek di mana subjek akan menarik tuil untuk menghantar rangsangan geli kepada diri sendiri.

Mereka mendapati deria geli pada seseorang boleh ditingkatkan apabila perbuatan menarik tuil dengan rangsangan itu dipisahkan. Melewatkan masa walaupun kurang sesaat antara penarikan tuil dengan aksi menggeletek itu saja sudah cukup untuk menipu otak dan membuatkan subjek berasa geli.

Walaupun kita rasa seronok mencucuk pinggang orang sampai melatah atau geletek sehingga mangsa ketawa keluar air mata meleleh-leleh, perbuatan geletek secara melampau adalah agak menjengkelkan apabila dibuat secara berlebih-lebihan.

Tapi tahukah anda, ada satu sahaja situasi di mana seseorang tidak akan berasa geli? Apabila seseorang sedang marah, mereka tidak akan berasa geli kerana otak mereka tidak dapat fokus kepada rangsangan itu.

Tak percaya? Cubalah geletek mana-mana kawan anda yang sedang panas hati. Kalau berani.


6 Tips Kurangkan Risiko Menjadi Mangsa Penggodam

Pertambahan pengguna internet di Malaysia menyebabkan mereka menjadi sasaran kepada penjenayah. Setiap tahun, berjuta-juta ringgit wang berjaya ditipu atau dicuri oleh penjenayah daripada pengguna internet yang cuai dan lalai. Bagi pengguna yang celik IT, mereka mungkin sudah maklum bagaimana hendak melindungi diri mereka daripada menjadi mangsa serangan siber.

Malangnya, bagi kebanyakan orang terutamanya ibu bapa kita yang sudah berumur, mereka mungkin tidak mengetahui perkara asas seperti ini. Berikut antara tabiat harian kebanyakan pengguna internet yang mendedahkan mereka kepada serangan siber. Diharapkan para pembaca dapat berkongsi artikel ini kepada rakan-rakan dan ahli keluarga agar mereka lebih peka dan tidak menjadi mangsa seterusnya.

Pautan (link) pada emel yang dihantar merupakan cara konvensional penjenayah menipu pengguna internet. Pastikan emel yang dihantar daripada rakan-rakan anda atau daripada alamat emel yang boleh dipercayai. Penjenayah biasanya akan menghantar emel dengan pautan ke laman web palsu yang kelihatan seakan-akan sama dengan laman web asal. Kaedah ini dikenali sebagai phishing.

Apabila pengguna mendaftar masuk (login) pada laman web palsu tersebut, segala emel, katakunci dan data yang dimasukkan akan dicuri oleh penjenayah. Ini membolehkan mereka menceroboh masuk ke akaun anda dan mengambil alih akaun tersebut. Selain itu, terdapat juga pautan yang akan menyebabkan pengguna memuat turun virus sebaik sahaja pengguna klik pada pautan tersebut. Oleh itu, biasakan untuk cek dahulu emel tersebut sebelum mengklik pada pautan yang disertakan.

Tidak salah sekiranya ingin berkongsi serba sedikit perihal peribadi anda di media sosial, contohnya gambar percutian anda. Walau bagaimanapuna, hadkan. Penjenayah mungkin boleh menggunakan info-info yang dikongsikan di akaun ada untuk mengesan alamat rumah anda dan sebagainya.

Selain itu, elakkan memberitahu di laman social lokasi semasa anda sekiranya anda tiada di rumah dalam tempoh masa yang agak lama seperti ketika di musim perayaan. Hal tersebut hanya akan memudahkan penjenayah memecah masuk rumah anda sekiranya mereka mengetahui tiada orang di rumah.

Kedai kopi biasanya menjadi pilihan golongan muda untuk melayari internet menggunakan WiFi percuma yang disediakan. Sekiranya anda melakukan transaksi yang sensitif seperti menggunakan servis online banking, pastikan anda mempunyai sambungan yang selamat. WiFi awam biasanya menjadi pilihan penggodam untuk mendapatkan maklumat sulit pengguna.

Untuk keselamatan, boleh gunakan servis Virtual Private Network (VPN) untuk mengelakkan info-info sensitif anda daripada dicuri. Terdapat banyak VPN yang boleh anda cuba sama ada berbayar atau percuma. Untuk percuma, boleh cuba Tunnel Bear VPN.

Semua laman web di dunia mempunyai risiko untuk digodam. Maka, elakkan untuk guna katakunci yang sama di semua akaun anda termasuklah emel, bank, media sosial dan lain-lain. Hal ini kerana apabila terdapat kes penggodaman laman web besar, penjenayah berkemungkinan besar akan mempunyai akses pada katakunci anda. Dengan info dan katakunci yang mereka ada, ianya akan digunakan untuk mengakses akaun-akaun anda di laman web lain.

Fungsi autosave pada komputer sememangnya memudahkan anda supaya anda tidak perlu mengingati katakunci anda. Walau bagaimanapun ianya mempunyai risiko dicuri sekiranya komputer anda dicuri atau boleh diakses oleh orang lain. Sekiranya fungsi ini mahu digunakan, pastikan komputer anda sudah ditetapkan kata kunci agar orang lain tidak boleh mengaksesnya.

Tiada perisian yang sempurna. Kebanyakan perisian yang bagus biasanya akan mempunyai kemaskini secara berkala. Biasanya ia bertujuan untuk menambah baik fungsi sedia ada atau menyelesaikan masalah keselamatan yang wujud padanya. Jadi, pastikan anda mengemaskini perisian anda sekiranya terdapat kemakini baru daripada pihak pengeluar.

Malangnya, ramai yang tidak melakukannya dengan alasan malas atau takut sekiranya kemaskini tersebut akan mendatangkan keburukan.


Kenapa Kita Perlu Lakukan Ujian Talasemia Sebelum Berkahwin?

Kebanyakan masyarakat di Malaysia mungkin kurang pendedahan mengenai penyakit Talasemia, sejenis penyakit genetik yang boleh diwarisi turun temurun. Bagi mereka yang menjadi pembawa penyakit ini, mereka sebaik-baiknya mengelakkan untuk mengahwini pasangan yang turut sama mempunyai penyakit ini kerana risiko anak yang bakal dilahirkan kelak untuk mempunyai penyakit sama agak tinggi.

Pihak iluminasi.com telah diberi kebenaran untuk menerbitkan semula artikel dibawah yang ditulis oleh Dr. Erna Nadia. Semoga lebih ramai yang akan peka akan perkara ini.

Talasemia adalah sejenis penyakit genetik yang disebabkan oleh mutasi pada gen di bahagian Hemoglobin. Hemoglobin adalah salah satu jenis protein pada sel darah merah. Ianya berfungsi untuk membekalkan oksigen dan nutrisi penting lain ke seluruh badan kita.

Pesakit talasemia tidak dapat menghasilkan sel darah merah yang mencukupi dan berkualiti yang diperlukan oleh badan.

Dikenali sebagai pembawa. Mereka mempunyai gen talasemia tetapi tidak mempunyai tanda tanda talasemia.

Golongan ini mempunyai keseluruhan gen talasemia dan mempunyai tanda tanda talasemia.

Golongan ini membawa gen talasemia dan tanda tanda ditunjukkan pada peringkat yang lebih lewat.

Talasemia juga boleh dikategorikan mengikut jenis protein yang terlibat. Terdapat dua jenis protein di dalam rantaian protein yang membentuk Hemoglobin iaitu Alpha dan Beta. (sumber dari doktor kanak-kanak)

Jenis yang paling teruk di mana keempat-empat rantai alpha adalah tidak normal. Bayi biasanya meninggal dalam kandungan, disebabkan kekurangan haemoglobin yang teruk.

Di mana tiga rantai alpha adalah tidak normal, dan satu rantai alpha normal. Pesakit mengalami kekurangan darah yang sederhana, dan ada yang memerlukan transfusi darah.

Di mana satu atau dua rantai alpha tidak normal. Keadaan ini biasanya tidak menyebabkan apa-apa tanda atau gejala, dan seseorang dengan keadaan ini tidak memerlukan rawatan.

di mana kedua-dua rantai beta adalah tidak normal. Kebanyakan haemoglobin dalam badan tidak dapat berfungsi, dan pesakit mengalami kekurangan darah merah teruk, dan memerlukan rawatan sepanjang hayat.

di mana kedua-dua rantai beta tidak normal, tetapi berupaya menghasilkan haemoglobin yang berfungsi separa. Pesakit mengalami kekurangan darah yang sederhana, dan memerlukan pemantauan dan rawatan tertentu. Gejala yang dialami adalah kurang, berbanding dengan Beta Thalassaemia Major.

di mana salah satu rantai beta adalah tidak normal, dan satu lagi normal. Seseorang yang mengalami Trait biasanya sihat, tidak mengalami apa-apa tanda atau gejala, dan tidak memerlukan rawatan. Contohnya bintang Bollywood, Amitabh Bachchan, jaguh bola sepak Perancis, Zinedine Zidane, dan Pete Sampras, pemain tenis lagenda yang memenangi 14 pertandingan ‘Grand Slam’, kesemuanya mengalami Beta Thalassaemia Trait!

Talasemia minor biasanya tidak menunjukkan sebarang tanda tanda. Ianya dikesan melalui saringan darah semasa bayi dan di sekolah.

Talasemia intermedia menunjukkan tanda tanda dari usia remaja ke dewasa.

Talasemia major biasanya menunjukkan tanda tanda sejak dari bayi lagi dan tanda tanda akan semakin teruk jika rawatan sebetulnya tidak dilakukan.

Tidak sama sekali. Talasemia adalah penyakit genetik. Ianya tidak boleh merebak melalui udara, air, sentuhan mahupun pemindahan darah.

Talasemia intermedia biasanya memerlukan pemindahan darah jika sudah mula ada tanda tanda seperti yang disebut di atas.

Talasemia major memerlukan rawatan pemindahan darah 1-2 kali sebulan sepanjang hayatnya. Ini kerana hemoglobin mereka biasanya kurang dari 6 dan ianya boleh membawa maut jika tidak dirawat dengan betul. Pemindahan sum sum tulang ( bukan tulang rawan) hanya boleh dilakukan jika oleh adik beradik yang sihat dan mempunyai HLA yang sama sahaja.

Jika anda adalah pesakit talasemia, kalau boleh elakkan dari mencari pasangan yang mempunyai pesakit talasemia juga.

Saya simpulkan kebarangkalian anak anak anda jika anda berkahwin dengan pesskit talasemia juga di dalam gambar di bawah:

Jika doktor anda kata perlu, doktor anda sendiri yang akan berikan kepada anda.

Tolong jangan memandai mandai beli supplemen atau vitamin tambah darah tanpa berbincang dengan doktor yang merawat anda. Walaupun yang menjual itu adalah doktor juga, jangan mudah terpedaya. Bukan dia yang merawat anda secara berdepan dan sepenuhnya.

Pengambilan supplemen dan vitamin yang salah akan membawa padah. Fungsi hati dan buah pinggang anda akan punah dan nyawa anda yang akan dipertaruh.

Penyakit genetik sukar untuk sembuh. Rawatan biasanya untuk membantu memulihkan simptom yang ada dan mengelakkan komplikasi. Ingat, jika ada sebarang pertanyaan tentang kesihatan, datang ke klinik atau hospital untuk rawatan yang betul.

Pembawa dan penghidap penyakit talasemia perlu mengurangkan makanan yang mempunyai kandungan zat besi yang tinggi. Antara makanan yang tinggi zat besi ialah: (sumber dari myportal health)

Walaubagaimanapun, pembawa talasemia boleh juga mengalami kekurangan zat besi terutamanya pada ibu hamil, dalam keadaan ini pembawa boleh mengambil vitamin zat besi atas nasihat doktor.

Darah adalah kaya dengan zat besi. Pesakit talasemia major memerlukan transfusi darah sepanjang hayatnya. Zat besi yang terkumpul dari transfusi darah pada jangka masa panjang boleh merosakkan hati dan jantung terutamanya dan juga organ lain.

Pesakit talasemia intermedia yang tidak memerlukan transfusi darah, juga boleh mendapat peningkatan besi di dalam badannya. Ini disebabkan penyerapan zat besi yang lebih pada usus pesakit. Dengan ini pesakit talasemia intermedia juga perlu mengelakkan makanan tinggi zat besi.

Sebab itu sebarang supplemen dan vitamin tambahan wajib mendapat pemantauan dari doktor yang merawat anda.

Nota kaki: Saringan untuk talasemia boleh dilakukan di klinik atau hospital berdekatan anda. Ingat, ianya adalah penyakit genetik dan ianya adalah salah satu jenis anemia.


7 Orang Melayu Paling Kaya Di Malaysia

Baru-baru ini, Forbes telah mengeluarkan senarai 50 orang terkaya di Malaysia. Walaupun senarai ini dimonopoli oleh ahli perniagaan berketurunan Cina dan India, terdapat juga orang Melayu yang berjaya duduk sama tinggi dalam golongan elit negara kita. Sebagai penghormatan kepada mereka, kami ingin menyenaraikan 7 orang usahawan Melayu yang terkenal dan berjaya menduduki senarai Forbes.

Berada di nombor 38 dalam senarai '50 individu terkaya di Malaysia' keluaran Forbes ialah Datuk Kamarudin Meranun. Memperoleh kekayaannya dari AirAsia, Datuk Kamarudin Meranun adalah rakan kongsi Tony Fernandes dan sekarang memegang jawatan pengerusi AirAsia sejak tahun 2013.

Beliau mula berkhidmat sebagai Pengurus Portfolio di Arab-Malaysian Merchant Bank, sebelum berpindah ke pengurusan eksekutif InnoSabah sebagai Pengarah Eksekutif. Pada tahun 2001, beliau telah dilantik sebagai Pengarah AirAsia oleh Tony Fernandes, sebelum dinaikkan pangkat.

Pada tahun 2015, beliau juga dilantik sebagai Ketua Pegawai Eksekutif (CEO) AirAsia X dan juga sebahagian daripada lembaga di Queens Park Rangers Football Club. Menurut Forbes, kekayaan peribadinya dianggarkan bernilai $340 juta yang bersamaan dengan sekitar RM1.4 bilion.

Berada di tangga keenam dalam senarai kami (nombor 34 dalam senarai Forbes) ialah Mokhzani Mahathir, anak kedua bekas Perdana Menteri Tun Dr Mahathir Mohamad. Beliau memperoleh kekayaannya melalui pelbagai jenis perniagaan, tetapi kebanyakan sumber utama hasil pendapatannya datang dari syarikat minyak dan gasnya di bawah Kencana Petroleum.

Pada tahun 2012, beliau menggabungkan Kencana Petroleum dengan Sapuracrest, sebuah syarikat yang dikendalikan oleh rakan sewaktu zaman kanak-kanaknya, Shahril Shamsuddin.

Selain SapuraKencana, beliau juga memegang jawatan di lembaga syarikat telekomunikasi besar, Maxis dan syarikat kabel optik fiber Opcom Holdings. Forbes menyenaraikan kekayaan peribadinya berjumlah kira-kira $420 juta, yang bersamaan dengan sekitar RM1.7 bilion.

Di tangga kelima dalam senarai kami (nombor 32 dalam senarai Forbes) adalah pasangan adik-beradik hartawan minyak, Tan Sri Shahril Shamsuddin dan Datuk Shahriman Shamsuddin. Kedua-duanya memulakan kerjaya perniagaan dengan mengambil alih kekayaan dari bapa mereka yang juga merupakan seorang ahli perniagaan, Tan Sri Shamsuddin Abdul Kadir pada awal tahun 1990-an.

Dari situ, Shahril dan Shahriman terus mengembangkan perniagaan keluarga tersebut sehingga tahun 2012, dimana mereka bergabung dengan Kencana Petroleum kepunyaan Mokhzani Mahathir, sekaligus mewujudkan SapuraKencana.

Mereka selesa menduduki nombor 32 dalam senarai, dengan gabungan kekayaan peribadi sebanyak $475 juta, secara kasarnya bersamaan dengan RM2.03 bilion.

Melangkah ke tempat keempat (nombor 31 dalam senarai Forbes), siapa tidak mengenali Tan Sri Dato' Azman Hashim, Pengerusi Eksekutif Amcorp Group Berhand dan juga pengerusi beberapa anak syarikat AmBank Group dan Amcorp Properties Berhad. Tan Sri Dato' Azman adalah contoh terbaik usahawan yang bermula dari bawah.

Beliau memulakan kerjayanya di Perth, Australia sebagai seorang akauntan sebelum kembali ke Malaysia untuk berkhidmat dengan Bank Negara Malaysia, sehingga Mei 1964 dimana dia berhenti untuk memulakan amalan perakaunannya sendiri.

Dari situ, beliau dilantik sebagai Pengerusi Eksekutif Kwong Yik Bank Berhad pada tahun 1980 sehingga 1982 dimana beliau menjadi pengerusi AmBank Group. Forbes menyenaraikan beliau di nombor 31 dengan kekayaan peribadi sekitar $490 juta, yang bersamaan dengan anggaran RM2.09 bilion.

Berada di tempat ketiga (nombor 27 dalam senarai Forbes) adalah Ahmayuddin Ahmad yang membina kekayaannya apabila beliau menjadipengasas bersamaWestports Holdings dengan G Gnanalingam.

Beliau kini tidak lagi berada di lembaga Westports, tetapi dia masih kekal sebagai pengarah Westport Malaysia. Kekayaan peribadinya dianggarkan sekitar $570 juta oleh Forbes, yang bersamaan dengan RM2.4 bilion.

Di kedudukan kedua (nombor 26 dalam senarai Forbes) ialah Ibrahim Syed Azman, satu-satunya anomali dalam senarai ini. Bukan datang dari kalangan akauntan atau jurutera, Ibrahim Syed Azman pernah menjadi bekas pegawai tentera sebelum dia bermula sebagai kontraktor pertahanan.

Sekarang, beliau menguruskan armada helikopter terbesar di Asia Tenggara untuk sektor minyak dan gas menerusi West Star Aviation yang dimilikinya secara persendirian. Kekayaan peribadinya dianggarkan sekitar $600 juta yang bersamaan dengan anggaran RM2.6 bilion.

Menduduki carta teratas senarai kami (nombor 10 dalam senarai Forbes) yang memperoleh gelaran 'orang Melayu terkaya di Malaysia' adalah tidak lain dan tidak bukan, Syed Mohktar AlBukhary yang dianggap sebagai seorang hartawan yang luar biasa.

Mogul kelahiran Alor Setar, Kedah ini memulakan perniagaannya dengan permulaan yang sederhana dimana beliau membuat bisnes berasaskan beras di Kedah. Selepas dia berjaya dalam perniagaan tersebut, beliau berpindah ke perniagaan logistik, perladangan, pembangunan hartanah, pembinaan, kejuruteraan, penjanaan kuasa, infrastruktur dan pelabuhan. Forbes menganggarkan kekayaannya pada nilai $1.8 bilion, yang bersamaan dengan kira-kira RM7.7 bilion.

Mari kita sama-sama menjadikan kejayaan tersebut sebagai sumber inspirasi untuk kita mengikuti jejak langkah mereka dalam apa jua bidang yang kita ceburi.


8 Trik Pasaraya Untuk Membuatkan Anda Berbelanja Lebih

Perasan atau tidak sekiranya anda ke pasaraya seperti Giant dan Tesco, secara amnya susun atur barangnya lebih kurang sama? Sebenarnya susun atur ini bukanlah kebetulan sebaliknya disusun sebegitu rupa untuk membuatkan anda dan pengunjung lain berbelanja lebih. Banyak kajian yang telah dilakukan terhadap psikologi manusia untuk membuatkan anda berbelanja lebih.

1. Meletakkan makanan berbau sedap di pintu masuk – Biasanya apabila anda masuk ke pasaraya, pasti sudah terbau makanan enak seperti roti dan ayam goreng. Secara psikologinya, bau yang sedap ini boleh meningkatkan selera dan seterusnya menaikkan nafsu anda untuk berbelanja lebih.

2. Muzik yang menenangkan – Biasanya pasaraya juga akan memasang muzik yang menenangkan. Hal ini ada kaitannya dengan psikologi dan mood seseorang. Bunyi muzik yang menenangkan ini boleh menenangkan anda, jadi anda tidak akan tergesa-gesa membeli. Lagi santai ada membeli, lagi banyak anda berbelanja!

3. Meletakkan barang keperluan di bahagian belakang – Sekiranya pasaraya meletakkan barang keperluan seperti ikan dan sayur pada bahagian depan, mereka pasti rugi kerana anda hanya beli dan terus balik. Dengan meletakkan barang-barang keperluan ini pada bahagian belakang, anda perlu berjalan-jalan dalam pasar raya tersebut dan melihat-lihat barang lain. Besar kemungkinan, anda akan terbeli barang lain juga. Perkara ini biasa terjadi bukan?

4. Kedudukan barang di rak – Kedudukan barang di rak juga sebenarnya mempunyai rahsia yang tersendiri. Biasanya barang yang lebih mahal akan diletakkan pada aras mata agar kita lebih mudah lihat. Sementara itu, barang yang lebih murah akan diletakkan pada bahagian sedikit atas atau bawah.

5. Penggunaan troli – Troli untuk kegunaan memberi barangan telah diperkenalkan pada tahun 1938, bertujuan untuk memudahkan pelanggan membeli barang tanpa perlu mengangkat barang yang berat, sekaligus menggalakkan pelanggan berbelanja lebih. Satu kajian yang dibuat juga menunjukkan apabila troli dengan saiz lebih besar digunakan, pelanggan akan berbelanja 19% lebih banyak.

6. Jualan kombo – Secara umumnya, jualan kombo dibuat agar pembeli membeli lebih. Sebagai contoh, sekiranya satu botol air dijual pada harga RM 6, apabila dijual pada harga pek kombo, ianya mungkin berharga RM10 (jimat RM2 sekiranya dibeli berasingan). Secara psikologinya pembeli akan rasa mereka dapat berjimat, tetapi mereka lupa bahawa mereka sebenarnya berbelanja lebih daripada apa yang mereka perlukan. Pihak peniaga juga boleh mendapat keuntungan dengan cara ini kerana walaupun kelihatan keuntungan mereka berkurangan, mereka dapat menjual dalam kuantiti yang lebih banyak sekaligus membuat lebih banyak untung.

7. Meletakkan snek dan gula-gula berhampiran kaunter – Susunan coklat dan gula-gula berhampiran kaunter bayaran merupakan mimpi ngeri bagi ibu bapa. Disinilah biasanya anak-anak akan meminta sesuatu daripada ibu bapa mereka. Kerana kaunter merupakan bahagian terakhir dan pelanggan akan menghabiskan banyak masa untuk beratur sebelum melakukan bayaran, maka kawasan ini menjadi pilihan untuk meletakkan makanan kegemaran kanak-kanak.

8. Promosi – Tahukah anda bahawa sesetengah pasaraya yang membuat promosi sebenarnya menjual barang tersebut pada harga biasa? Sebagai contoh, air yang biasanya berharga RM9 mungkin akan diiklankan pada harga RM10 dengan promosi diskaun 10%, menjadikannya berharga RM9 yakni harga asal. Meletakkan barang pada bahagian promosi akan menggalakkan pelanggan membelinya kerana mereka beranggapan barangan tersebut berbaloi untuk dibeli kerana ianya dijual pada harga lebih murah. Selain itu, kajian juga menunjukkan secara purata seseorang itu hanya mampu mengingati harga 4 – 5 barang sahaja jadi mereka berisiko untuk menjadi mangsa trik sebegini.


7 Burung Paling Berat Di Dunia

Menurut saintis, terdapat hampir 9,000 hingga 10,000 spesis burung yang wujud di atas muka bumi ini. Spesis-spesis ini dibezakan melalui rupa, bentuk, warna, kelakuan dan saiz.

Saiz burung berbeza-beza mengikut spesis dan burung yang paling kecil di dunia adalah burung bee hummingbird dengan saiz maksimum 6 sentimeter. Namun terdapat banyak burung mempunyai saiz dan berat yang mampu menyamai berat manusia dewasa.

iluminasi.com ingin berkongsi 7 spesis burung yang paling berat di atas muka bumi.

Biasanya dijumpai di timur Amerika Selatan, greater rhea atau American rha ini merupakan spesis burung unta. Ia tinggal di kawasan yang terbuka seperti di tanah rumput. Dikategorikan sebagai burung terbesar di Amerika Selatan, burung yang mempunyai jangka hayat 10.5 tahun ini boleh mencapai berat maksima 40 kilogram dengan tinggi 1.32 meter.

Haiwan comel ini juga tergolong dalam kategori burung. Dalam banyak-banyak spesis penguin, Penguin Emperor adalah spesis yang paling tinggi dan berat di dunia. Tinggal di Antartika, kedua-dua jantina mempunyai bulu dan saiz yang sama. Satu-satunya spesis penguin yang membiak ketika musim sejuk di Antartika ini boleh mencecah ketinggian 122 sentimeter manakala beratnya pula boleh mencecah berat seorang wanita dewasa iaitu 45 kilogram. Jangka hayat Penguin Emperor adalah 50 tahun.

Biasanya ditemui di semua bahagian di Australia, Emu merupakan haiwan dalam kategori burung unta yang makan tumbuhan dan serangga. Emu merupakan burung tertinggi di dunia dengan ketinggian 190 sentimeter yang boleh berlari dengan kelajuan 50 kilometer sejam. Haiwan ini boleh membesar sehingga seberat 70 kilogram, serta terapat hampir 700,000 populasinya di dunia.

Burung kasawari merupakan antara spesis burung yang paling besar dan berat di dunia. Burung Kasawari Utara ini merupakan burung ke-4 terberat di dunia yang boleh mencapai berat makimum 75 kilogram. Ia biasanya dijumpai di hutan hujan tanah rendah di serata kepulauan Batanta, Slalawati, Yapen dan New Guinea Utara.

Kasawari Selatan atau nama lainnya Kasawari Australia adalah burung ke-3 terberat di dunia. Haiwan ini juga merupakan spesis terancam yang kini dikatakan hanya tinggal 2,500 ekor sahaja di dunia. Ia boleh dijumpai di Indonesia, New Guinea dan timur laut Australia. Perbezaan ketara antara kedua-dua sasawari utara dan selatan adalah leher Kasawari Selatan berwarna biru manakala Kasawari Utara berleher merah. Kasawari Selatan boleh mencecah berat maksimum 85 kilogram.

Burung unta Somalia adalah subspesis kepada burung unta biasa yang boleh dijumpai di tanah afrika, Somalia. Ia diklasifikasikan sebagai spesis berbeza daripada burung unta biasa pada tahun 2014. Terdapat sedikit perbezaan pada tubuh burung unta ini daripada burung unta biasa iaitu lehernya yang berwarna campuran biru dan kelabu. Sebagai burung ke-2 terberat di dunia, berat burung unta Somalia mampu mencecah 130 kilogram.

Seperti yang dijangkakan, burung paling berat di dunia adalah burung unta biasa. Ia biasanya ditemui di Afrika dan merupakan satu-satunya haiwan dari kumpulan genus Struthio yang masih hidup. Berat maksimum burung ini boleh mencecah 156.8 kilogram yang mana bersamaan berat purata 2 manusia dewasa. Selain menjadi burung paling berat di dunia, telur yang dihasilkan oleh haiwan ini merupakan telur terberat di dunia iaitu 2.589 kilogram.


7 Haiwan Yang Diberi Pekerjaan Kerana Kepakaran Mereka

Selalunya kalau anda perlu kerja lebih masa di pejabat, kawan-kawan anda akan bergosip sambil merungut "Kerja macam lembu!" tapi tahukah anda, wujud haiwan di seluruh dunia yang benar-benar mempunyai kerja tapi tak berbayar pun?

Selain kerja-kerja biasa seekor haiwan yang kita selalu dengar, ada juga haiwan yang diberikan tugasan pelik seperti membuang sampah, mengesan lokasi periuk api dan meramal kejadian sawan pada manusia.

Kami kongsikan 7 binatang yang diambil bertugas oleh manusia untuk membantu kehidupan mereka:

Kepintaran ikan lumba-lumba membuatkan haiwan ini dipilih oleh pasukan tentera untuk menyempurnakan pelbagai tugasan dalam air termasuklah mengesan periuk api dalam air.

Ikan lumba-lumba mempunyai sistem sonar 'canggih' yang boleh mengesan periuk api dengan mudah walaupun dalam air yang keruh atau pada kedalaman yang tinggi. Di Amerika Syarikat, latihan dibuat oleh Program Mamalia Marin Tentera Laut AS yang juga melatih anjing laut.

Tikus berukuran tiga kaki mungkin boleh membuatkan anda menjerit ketakutan tetapi tikus gergasi Gambia mempunyai permintaan yang tinggi di Afrika dan Asia di mana ramai orang maut setiap tahun akibat ledakan periuk api dalam tanah.

Disebabkan saiznya yang kecil berbanding manusia, tikus-tikus ini boleh mengesan periuk api pada kawasan yang lebih luas dalam masa yang singkat. Masa selama lebih kurang 9 bulan diambil untuk melatih tikus-tikus ini dan seperti pekerja lain, mereka di'bayar' selepas menyelesaikan tugasan dalam bentuk makanan, terutama sekali pisang.

Deria bau anjing yang tajam menjadikan haiwan ini paling sesuai untuk mengesan bom dan dadah. Selain itu, tahukah anda anjing juga dapat menghidu penyakit barah, paras gula yang rendah dan juga kemurungan?

Ada juga pemilik anjing yang memelihara haiwan ini untuk memberikan amaran awal serangan epilepsi. Namun, para saintis masih belum dapat mengenal pasti sama ada anjing mengesan serangan ini melalui deria bau ataupun melalui perubahan tindak-tanduk pemilik anjing. Tapi tak kisahlah apa pun cara yang digunakan, memang hebat sangat deria seekor anjing!

Lombong arang batu sememangnya merupakan satu lokasi yang berbahaya kerana kekerapan berlaku kejadian tanah runtuh dan juga keracunan karbon monoksida dalam diam.

Pada awal abad ke-20, John Scott Haldane yang mendapat tahu kematian pelombong banyak berpunca daripada keracunan gas bertoksik itu telah menggunakan burung kenari untuk menyelesaikan masalah.

Burung-burung kenari kecil ini boleh memberikan isyarat tentang kesan karbon monoksida lebih awal dan memberikan ruang masa yang cukup untuk semua pelombong melarikan diri ke tempat yang lebih selamat. Amalan menggunakan burung kenari di tapak perlombongan ini berterusan sehingga tahun 1980-an.

Walaupun anjing merupakan pilihan haiwan panduan yang lebih baik, kuda padi juga semakin dikenali ramai. Malah, pada tahun 2011, Akta Orang Kurang Upaya Amerika telah disemak semula untuk menyenaraikan kuda padi sebagai salah satu haiwan perkhidmatan OKU.

Kuda padi bukan sahaja mampu membawa orang kurang upaya bergerak, ia juga bersikap lebih tenang dan tidak mudah terganggu berbanding anjing. Selain itu, ia amat sesuai untuk manusia yang alah pada anjing dan boleh hidup selama 50 tahun secara purata.

Seekor monyet boleh membantu mereka yang kurang upaya untuk bergerak, terutama sekali yang mengalami masalah kecederaan saraf tunjang.

Haiwan ini boleh dilatih untuk melakukan tugasan harian seperti memasang atau menutup suis peralatan elektrik, mengutip benda yang jatuh, mendail telefon ataupun menggaru akibat kegatalan.

Kebiasaannya monyet capuchin yang akan digunakan untuk kerja ini. Latihan yang diperlukan pula boleh mengambil masa antara 3 hingga ke 5 tahun. Walaupun ia agak panjang, namun monyet ini boleh hidup lama sehingga 30 atau 40 tahun. Jadi, tuan monyet mungkin hanya perlu melatih satu atau dua ekor sahaja monyet sepanjang hayat mereka.

Selain memerlukan kawalan keselamatan yang ketat, kediaman Perdana Menteri British di 10 Downing Street ini memerlukan bantuan seekor kucing comel untuk melindungi premis.

Kucing ini diberikan jawatan Chief Mouser (Ketua Penangkap Tikus) untuk menangkap dan melindungi kediaman PM Britain daripada serangan tikus serta haiwan perosak lain.

Walaupun nama jawatan itu baru sahaja diperkenalkan secara rasmi, namun penggunaan haiwan ini telahpun bermula sejak awal tahun 1500 lagi semasa pemerintahan Henry ke-8.


Kisah Penggiat Politik Parti Anti-Islam Yang Akhirnya Memeluk Islam : Arnoud van Doorn

Filem yang berdurasi 17 minit tersebut menunjukkan motif Al-Quran yang seolah-olah mendorong umat Islam untuk membenci mereka yang melanggar ajaran Islam.

Filem tersebut memetik beberapa ayat daripada Al-Quran yang diselangi dengan keratan akhbar serta video menunjukkan keganasan dan kebencian oleh umat Islam.

Mereka mendakwa Islam menggalakkan perkara buruk termasuklah tindakan keganasan, anti-semitisma (prejudis terhadap Yahudi), penindasan terhadap golongan wanita, keganasan dan penaklukan terhadap orang kafir dan menentang homoseksual.

Filem pendek ini mendapat kritikan dan menjadi kontroversi di seluruh dunia. Ramai umat Islam telah meluahkan rasa tidak puas hati dan berkata mereka tidak akan bertolak ansur dengan perbuatan terhadap agama Islam.

Ia juga telah mendapat pendakwaan jenayah kerana ucapan yang berunsur kebencian.

Disebabkan ini, semakin banyak kumpulan anti-Islam wujud dan mengkritik umat Islam.

Disebabkan reaksi yang hangat daripada umat Islam, penerbit filem ini, Arnoud van Doorn tergerak hati untuk mempelajari mengenai Islam dengan lebih mendalam.

Sebelum ini, beliau hanya mempunyai tanggapan negatif terhadap Islam dan berasakan penganut agama Islam terlalu fanatik dan tak boleh bertolak ansur.

Bermula tahun 2012, Arnoud mula mendalami Islam. Beliau mempelajari Al-Quran dan juga membaca hadis-hadis serta sunnah Rasulullah S.A.W. Semakin banyak yang beliau baca dan pelajari, semakin sedar dan yakin beliau bahawa Islam adalah agama yang indah dan arif.

Setelah mendalami dan memahami agama Islam secara terperinci selama beberapa tahun, Arnoud van Doorn akhirnya membuat keputusan untuk memeluk Islam. Keputusan itu telah mengejutkan dunia lebih-lebih lagi di Belanda.

Beliau juga menasihati yang lain supaya buangkan prejudis terhadap Islam dan cuba untuk belajar apa itu Islam dan pasti akan sedar Islam adalah agama yang sebenar yang mempunyai sejarah dan standard yang tinggi.

Arnoud kemudiannya menunaikan fardhu haji dan memberitahu bahawa ia merupakan hari-hari yang paling menggembirakan dalam hidupnya serta jika boleh, mahu menghabiskan hidupnya di Madinah.

Susulan itu, beliau menyatakan kekesalannya kerana menerbitkan filem tersebut dan bagi menebus kembali kesalahannya itu, Arnoud telah mengumumkan akan menerbitkan sebuah lagi filem bagi menunjukkan ajaran sebenar yang dibawa oleh agama Islam dengan fakta yang lebih tepat mengenai Rasulullah S.A.W..

2 tahun selepas memeluk Islam, giliran anak sulung beliau, Iskander Amien De Vries mengikut jejak Arnoud kembali ke agama fitrah pada tahun 2014.


5 Bukti Kehebatan Teknologi Kejuruteraan Zaman Mesir Purba

Sehingga kini, tiada pengkaji dan saintis yang dapat merungkai sebenar-benarnya bagaimana piramid diciptakan. Masih terdapat banyak perkara yang masih menjadi misteri. Mengikut sejarah, piramid terbesar didunia yang dikenali sebagai Great Pyramid telah dibina pada zaman Firaun Khufu pada abad 2550 sebelum Masihi.

Piramid kedua pula telah dibina ketika zaman anak Khufu, iaitu Firaun Khafre sekitar abad 2520 sebelum Masihi. Piramid ketiga pula dibina pada zaman Firaun Menkaure sekitar abad 2490 sebelum Mashi.

Menurut para saintis, kira-kira 20,000 orang pekerja telah digunakan untuk membina Great Pyramid. Tempoh masa pembinaanya pula mengambil masa kira-kira 20 tahun. Mari kita lihat beberapa ciri yang ada pada piramid ini sebenarnya membuktikan kemajuan teknologi kejuruteraan zaman Mesir purba dahulu.

Piramid-piramid yang ada semuanya dibina dengan bongkahan batu yang besar dan sangat berat. Great Piramid, iaitu piramid paling besar di dunia dibina menggunakan 2.3 juta bongkah batu di mana ianya seberat 2.5 hingga 15 tan setiap satunya. Mengikut ahli arkeologi, batu-batu tersebut telah diangkut daripada kawasan kuari terdekat. Bagaimanakah para pekerja mengangkut batu-batu yang sangat besar dan berat tersebut? Ianya masih lagi menjadi satu misteri.

Antara teori yang popular adalah penggunaan tanjakan (ramp) yang diperbuat daripada kayu. Walau bagaimanapun, ianya tetap menjadi perdebatan memandangkan berat bongkahan kayu yang sangat berat tidak memungkinkan kayu dapat menampung beratnya.

Terdapat banyak teori yang tersebar mengenai kedudukan piramid, terutamanya Great Piramid. Walau bagaimanapun, hampir kesemua teori ini sependapat mengatakan kedudukan piramid ini berpandukan kedudukan bintang di langit.

Mengikut kiraan, paksi utara-selatan piramid berada di kedudukan 0.15 darjah daripada paksi sebenar utara-selatan. Walau bagaimanapun, apa yang mengagumkan para saintis adalah pada zaman dahulu mereka masih lagi belum mempunyai penetapan paksi utara-selatan seperti yang digunakan pada masa sekarang. Oleh itu, penentuan kedudukan piramid ini sudah tentulah memerlukan algoritma dan pengiraan yang kompleks berdasarkan kedudukan matahari dan bintang.

Tahukah anda bahawa piramid mempunyai 8 bucu? Ramai daripada kita menganggap bahawa piramid mempunyai 4 bucu sahaja. Walau bagaimanapun, sekiranya diperhatikan daripada dekat, terdapat 4 bucu tambahan pada bahagian atas/puncak piramid. Ciri-ciri ini terdapat pada semua piramid yang dibina pada zaman dahulu.

Antara pendapat popular mengenai 4 bucu pada bahagian atas piramid adalah ianya berfungsi untuk memberi sokongan dan memastikan kedudukan batu-batu yang membentuk piramid tersebut. Apapun teorinya, ketepatan susunan batu-batu yang membentuk piramid ini sesuatu yang mengagumkan.

Ahli arkeologi biasanya akan menemukan keranda Firaun dalam setiap piramid yang dibina. Apabila keranda Firaun Khufu ditemui dalam Great Piramid, ianya menimbulkan banyak persoalan bagaimana keranda yang besar dan berat itu boleh dibawa masuk ke dalam piramid. Keranda yang dijumpai itu adalah seberat 3.57 tan.

Antara teori yang popular mengenai keranda itu adalah ianya dibawa masuk ketika piramid tersebut masih lagi dalam pembinaan. Keranda tersebut yang dibina daripada bahan granit yang keras dan terdapat tanda lubang yang ditebuk padanya menimbulkan persoalan dalam kalangan saintis apakah alat yang digunakan untuk membuatnya. Adakah alat pertukangan biasa yang diperbuat daripada kayu mampu menghasilkan perkara tersebut?

Pada 2015, satu kajian pengesanan titik haba (thermal scan) telah menunjukkan sebahagian tempat pada Great Piramid ini mempunyai titik haba yang lebih tinggi daripada bahagian lain. Terdapat pelbagai teori yang terhasil daripada penemuan ini. Ada saintis yang mendakwa kawasan yang dikesan mempunyai titik haba tinggi ini mempunyai satu lorong pada bahagian bawahnya yang menuju ke bilik rahsia.

Beberapa ciri piramid yang dinyatakan di atas, serta beberapa ciri lain yang ditemui padanya membuktikan bahawa pembinaan piramid sememangya membuktikan kemajuan teknologi kejuruteraan pada zaman dahulu. Tanpa penemuan baru seperti alatan yang digunakan dan catatan purba mengenainya membuatkan teknologi kejuruteraan yang membina piramid masih menjadi misteri yang sukar dirungkai.


5 Pemimpin Dunia Yang Boros Berbelanja Pada Benda Mengarut

Bukan mudah sebenarnya menjadi pemimpin mentadbir sebuah negara. Apatah lagi apabila segala perkara yang kita buat dan belanjakan setiap hari, ada saja orang yang sentiasa perhatikan.

Jadi ketua keluarga kecil-kecilan di rumah pun masih ramai yang belum mampu uruskan duit belanja dengan betul. Inikan pula tugas menjadi pemimpin sesebuah kerajaan dengan bebanan yang lebih besar.

Walau bagaimanapun, kerja berat yang penuh dengan tekanan dan tempoh masa yang panjang itu juga bermakna pemimpin-pemimpin ini menerima bayaran dan keistimewaan yang setimpal.

Tapi tidak semua faedah pemimpin dunia itu sama. Ada pemimpin yang berbelanja lebih besar daripada sepatutnya sehingga mencetuskan kontroversi. Pada 2017, Presiden Perancis, Emmanuel Macron dikecam hebat selepas baru sahaja 3 bulan memegang jawatan itu kerana membelanjakan 26,000 euro (RM132,000) untuk alat solek.

Walaupun Presiden Perancis yang baru ini telah dikritik dengan teruk, namun ia bukanlah kejadian pertama. Kami kongsikan beberapa lagi pemimpin negara lain yang pernah menggunakan keistimewaan mereka secara luar biasa:

Sebelum Presiden Benyamin Netanyahu menghadapi tuduhan dan siasatan berkenaan kes rasuah, Perdana Menteri Israel itu dituduh menyalahgunakan dana kerajaan untuk memenuhi selera besarnya terhadap aiskrim.

Pada tahun 2013, Presiden Netanyahu berhadapan dengan bantahan orang ramai apabila terbongkar kisah pejabatnya membelanjakan wang sebanyak $2,700 setiap tahun di sebuah kedai aiskrim premium di Jerusalem, Glida Metudela. Dua perisa aiskrim kegemaran Netanyahu iaitu pistacio dan vanila dari kedai itu akan sentiasa memenuhi peti ais kediamannya.

Selain itu, Netanyahu juga pernah dikritik kerana membelanjakan $127,000 semata-mata untuk memasang katil di dalam kapal terbang yang dinaiki hanya selama 5 jam dari Israel ke London untuk menghadiri majlis pengebumian bekas Perdana Menteri British, Margaret Thatcher.

Bekas Presiden Perancis iaitu Presiden François Hollande telah membayar gaji pendandan rambut peribadinya sebanyak $10,000 sebulan. Perbelanjaan tinggi ini dikatakan amat berlawanan dengan persona François yang merupakan seorang pemimpin parti sosialis yang memperjuangkan penjimatan dan pengurangan perbelanjaan negara.

Presiden itu mempertahankan dirinya dengan mengatakan bahawa beliau telah mengurangkan perbelanjaan negara sebanyak 9 juta euro termasuk memotong gajinya sendiri sebanyak 30%.

Pada tahun 2006, maklumat perbelanjaan Bertie Ahern telah mendedahkan pemimpin negara itu membelanjakan 85,000 euro untuk membeli alat solek berjenama L'Oreal dalam tempoh 4 tahun.

Namun menurut Bertie, perbelanjaan itu tiada perbezaan pun dengan pemimpin-pemimpin terdahulu. Mereka memang banyak berhabis wang untuk dandanan dan alat solek kerana perlu ditemubual dan menghadiri sesi bergambar dengan kerap.

Apabila Muammar Gaddafi melawat mana-mana negara lain, dia tidak akan berjalan dengan tangan kosong membawa beg biasa seperti orang lain. Sebuah khemah Badwi yang besar akan dibawa bersamanya ke mana sahaja negara yang dilawati.

Khemah itu pernah dipasang di taman Kremlin di Rusia pada tahun 2008, di tapak Villa Doria Pamphili di Rom dan juga di estet Donald Trump di New York pada tahun 2009.

Walaupun tiada siapa tahu berapa kos sebenar untuk membawa, mengangkut dan memasang khemah itu ke serata dunia, mungkin ia tidak menjadi isu besar bagi Gaddafi kerana semasa menghembuskan nafas yang terakhir, nilai asetnya adalah sekitar $200 bilion.

Vladimir Putin merupakan salah seorang pemimpin negara paling kaya di dunia. Pada tahun 2012, pemimpin yang gemar bersendiri itu dikatakan telah membina sebuah istana besar dan mewah digelar "Istana Putin" dengan pemandangan menghadap Laut Hitam.

Menurut tukang adu yang merupakan salah seorang bekas rakan niaganya dalam satu temu bual dengan BBC, bangunan istana itu dibina secara rahsia untuk kegunaan peribadi menggunakan duit kerajaan yang telah digelapkan Putin.


5 Kawasan Penempatan Paling Sejuk Di Dunia

Walaupun ramai yang mengeluh, namun rakyat Malaysia masih patut bersyukur kerana negara kita mempunyai suhu dan iklim yang agak baik, tidak terlalu sejuk dan tidak terlalu panas jika nak dibandingkan dengan negara-negara lain. Purata suhu di Malaysia adalah 27 °C manakala suhu paling rendah dicatatkan di Malaysia adalah 7.8 °C pada 1 Februari 1978 di Cameron Highland.

Bagi mereka yang pernah tinggal di negara sejuk, pasti akan mengeluh lebih lagi apabila tibanya musim sejuk. iluminasi.com ingin berkongsi 5 lokasi berpenghuni yang paling sejuk di dunia.

Kawasan utara Sweden mempunyai iklim sub-arktik dan beraltitud tinggi membuatkan ia menjadi salah satu kawasan paling sejuk di dunia, walaupun kebanyakan kawasan Sweden mempunyai iklim yang sederhana. Kawasan paling sejuk di Sweden adalah Vuoggatjalme dengan suhu -52.6°C dan masih menjadi lokasi pelancongan popular.

Dengan suhu paling sejuk pernah dicatatkan serendah -54.4°C, bandar Riverside, Wyoming ditabalkan sebagai kawasan ke-5 paling sejuk didiami manusia di dunia, dan paling sejuk di Amerika Syarikat (bahagian benua). Kawasan seluas 700 meter persegi ini didiami oleh 55 penduduk, yang pastinya dapat bertahan dengan cuaca yang sejuk melampau ini.

Prospect Creek adalah merupakan sebuah penempatan kecil terletak di Alaska, Amerika Syarikat. Ia merupakan kawasan paling sejuk di Amerika Syarikat dengan suhu terendah pernah dicatatkan adalah -62°C pada tahun 1971. Penempatan ini didiami oleh mereka yang bekerja membina paip di Alaska.

Jika dilihat di atas peta, Greenland berwarna putih kerana penuh dengan salji. Greendland mempunyai penduduk seramai 56,483 orang sehingga September 2016. Pada tahun 1954, suhu terendah di sini telah dicatatkan iaitu serendah -66.1°C yang mampu membuatkan anda membuatkan anda beku dalam sekelip mata.

Tempat paling sejuk di dunia yang didiami oleh manusia adalah di Verkhoyansk dan Oymyakon, Rusia. Kedua-dua bandar ini pernah mencatatkan suhu paling rendah -66.7°C. Ketika negara-negara lain mengalami musim panas dengan suhu melebihi 40°C, dua bandar ini masih sejuk dengan 16.5°C.

Pada tahun 2012, sebanyak 400 ekor serigala menyerang 1,300 penduduk kerana terlalu lapar ketika cuaca terlalu sejuk. Kebanyakan penduduk di Verkhoyansk adalah individu yang diasingkan akibat politik.


4 Kisah Pelik Penjenayah Yang Menyaman Mangsa Mereka

Dalam kebanyakan kes, apabila seseorang penjenayah ditangkap dan didapati bersalah, mereka akan dikenakan hukuman yang setimpal mengikut undang-undang yang telah ditetapkan. Sekiranya hukuman yang diberikan terlalu ringan, mangsa atau keluarga mereka biasanya akan memohon kepada mahkamah agar hukuman lebih berat dikenakan kepada penjenayah. Dalam sesetengah kes, mereka akan menyaman penjenayah tersebut.

Mungkin kedengaran agak pelik, tetapi sebenarnya ada juga beberapa kes di mana penjenayah sendiri yang telah menyaman mangsa mereka. Berikut merupakan antara beberapa kes yang popular:

Pada 1982, Rick Bodine dan beberapa rakan telah merancang untuk mencuri lampu spotlight di sekolah lama mereka pada waktu malam. Lampu tersebut terletak di atas bumbung dan mereka perlu memanjat untuk mengambilnya. Beliau berjaya mengambil lampu pertama dan menyerahkan kepada kawannya. Ketika sedang dalam perjalanan untuk mencuri spotlight kedua, tiba-tiba beliau terpijak sebuah lamput spotlight yang dicat seperti warna warna bumbung lalu menyebabkan beliau terjatuh dari ketinggian 8.2m.

Beliau telah terjatuh ke gimnasium sekolah dengan keadaan kepala terhempas ke tanah. Kawan-kawannya telah menghubungi pihak bomba untuk mendapatkan rawatan. Akibat daripada kemalangan itu, beliau mengalami kecederaan yang sangat teruk. Peguamnya telah menyaman pihak sekolah atas lampu spotlight yang dicat menyerupai warna bumbung itu mengelirukan dan boleh menyebabkan kemalangan.

Pada 2009, seorang penjanayah Jesse Dimmick telah terlibat dalam aktiviti kejar-mengejar dengan pihak polis. Ketika cuba melarikan diri, van yang dicurinya itu telah merempuh kawasan rumah keluarga Rowley. Beliau telah masuk ke dalam rumah tersebut dengan mengugut untuk membunuh mereka. Bagi mengelakkan konflik, Rowley telah berjaya mendapatkan kepercayaan Dimmick dengan menjemputnya makan, minum dan menonton televisyen.

Ketika Dimmick sudah terlena, Rowley dan keluarganya telah berjaya melarikan diri keluar daripada rumah mereka dan menelefon pihak polis. Pihak polis berjaya menangkap Dimmick, tetapi mereka secara tidak sengaja telah tertembak Dimmick pada bahagian belakangnya. Rowley dan keluarganya telah menyaman Dimmick $7500 atas alasan telah menyebabkan gangguan emosi yang teruk.

Dimmick bertindak menyaman kembali Rowley sebanyak $235000, $160000 untuk bil rawatan manakal $75000 pula untuk kecederaan yang dialami. Beliau juga menuduh bahawa Rowley dan keluarganya telah bersetuju memberikan beliau perlindungan daripada pihak polis dengan tukaran wang. Pihak hakim telah menolak kes saman oleh Dimmick tersebut.

Scott Kerns telah melakukan kesalahan seksual terhadap seorang kanak-kanak 10 tahun selama beberapa bulan pada tahun 2000. Setelah kegiatan beliau dihidu oleh keluarga kanak-kanak tersebut, pihak polis telah melakukan penyiasatan. Kerns mengaku bersalah dan dikenakan hukuman penjara selama 20 tahun. Pada 2007, Kerns telah memfailkan saman terhadap kanak-kanak tersebut dan keluarganya. Menurut beliau, mereka mempunyai konspirasi dan telah berkomplot untuk mengenakannya. Pihak juri telah menolak kes tersebut,

Pada 2015, beliau sekali lagi telah memfailkan saman atas alasan yang sama. Pihak juri sekali lagi menolak kes tersebut. Pada tahun berikutnya, pihak keluarga mangsa telah memfailkan pula saman ke atas Kern kerana Kern telah memfailkan saman ke atas mereka atas alasan yang tidak munasabah. Kern menerima tambahan 12 bulan penjara. Selain itu, pihak juri juga mengenakan sekatan yang melarang Kern daripada memfailkan saman kepada mangsanya.

Seorang perompak, Scott Zielinski telah merompak sebuah kedai pada 2007. Beliau telah mengugut untuk membunuh pekerja di kedai tersebut sewaktu kejadian dan berjaya mencuri wang, rokok dan arak. Ketika cuba melarikan diri, salah seorang pekerja di kedai tersebut telah berjaya melepaskan tembakan ke atas Scott sebanyak dua kali. Beberapa orang pekerja kedai tersebut berjaya menangkap beliau dan memukulnya sehingga pihak polis tiba.

Scott ditangkap dan dikenakan hukuman penjara selama 8 tahun. Beliau telah memfailkan saman kepada pemilik kedai tersebut atas alasan kesakitan dan kecederaan yang dialami. Akibat dipukul, beliau mengalami keretakan tulang rusuk dan beberapa kecederaan lain. Pihak juri telah menetapkan syarat sekiranya Scott hendak meneruskan kes beliau, beliau perlu membayar $10000 untuk membayar kos guaman pihak pemilik kedai tersebut sekiranya beliau kalah. Scott gagal membayar wang tersebut dan kes tersebut dibatalkan.


Kisah Rocket Internet, Syarikat Yang Membuat Bilion Ringgit Dengan Mengklon Syarikat Lain

Biasanya, mana-mana syarikat yang ditubuhkan akan menjual barangan sendiri atau orang lain, ataupun menawarkan servis untuk menjana keuntungan. Rocket Internet pula mempunyai model bisnes yang sangat berlainan. Ianya sebuah syarikat yang menjana keuntungun berbilion ringgit dengan mengklon syarikat atau startup lain terutamanya daripada Silicon Valley kemudian menjualnya kepada pesaing mereka. Syarikat ini ditubuhkan dan dimilik 3 orang adik beradik yang berasal dari Jerman – Marc, Olver dan Alexander Samwer.

Sehingga kini, syarikat-syarikat portfolio mereka mempunyai 30000 orang pekerja, dengan aset dianggarkan bernilai $3 bilion. Rocket Internet diketuai oleh Oliver dan terkenal dengan teknik pemasaran yang agresif. Kebiasannya syarikat-syarikat yang mereka tubuhkan sudah mampu menjana jutaan ringgit kurang daripada 3 tahun.

Modus operandi mereka mudah. Rocket Internet akan menubuhkan sebuah startup dimana startup tersebut akan membina sebuah website yang mirip website popular sedia ada dimana rekabentuk dan fungsinya juga sama.

Terdapat 2 cara mereka buat duit - menjual website yang dibina kepada pesaing atau mendapatkan pelaburan luar untuk website yang dibina.

1. Alando – Mereka membina sebuah website jual beli yang diberi nama Alandon. Alandon naik dengan begitu cepat sekali dan mereka berjaya menjualnya kepada pihak eBay pada harga $50 juta walaupun hanya baru 100 hari beroperasi.

2. Citydeals – Website ini dibina sebagai klon kepada website Groupon yang menawarkan kupon-kupon dan promosi diskaun. Website ini dibina pada 2010 dan hanya 5 bulan selepas beroperasi, mereka berjual menjualnya kepada Groupon pada harga $170 juta!

Terdapat beberapa rahsia kejayaan yang boleh dipelajari daripada syarikat ini. Rahsia-rahsia ini telah didedahkan oleh seorang bekas pekerja yang pernah bekerja selama 7 tahun dengan syarikat ini.

1. Fokus – Untuk membuka sebuah syarikat baru di sesebuah negara, mereka akan menghantar 3 orang – CEO, CFO dan COO. CEO akan berperanan membina sebuah pasukan pekerja dan membuat aktiviti pemasan, CFO pula akan menjaga aliran keluar masuk wang manakal COO pula memastikan stok barang mencukupi dan dihantar ke pelanggan tepat pada masanya,

2. Bertindak Pantas – Apabila membuka syarikat di sebuah negara baru, mereka akan bergerak pantas dengan menjadikan kediaman apartmen sebagai pejabat terselebih dahulu. Mereka lebih fokus untuk membuat lebih pantas keuntungan. Selain itu, mereka juga pantas mengambil pekerja agar dapat bermula dengan cepat.

3. Pemasaran Yang Agresif – Kebiasaanya Rocket Internet akan melaburkan kira-kira $5 juta - $6 juta untuk sesuatu syarikat (website) baru yang ditubuhkan. Kemudian, untuk 4 – 5 bulan pertama mereka akan membelanjakan $20 juta setiap bulan, kebanyakannya digunakan untuk mengambil pekerja baru dan melakukan pemasaran secara agresif melalui Google dan Facebook untuk mendapatkan pengunjung secara pantas.

4. Mengambil Pekerja Yang Betul – Kesemua CEO, CFO dan COO yang dilantik untuk syarikat yang ditubuhkan ini mempunyai satu persamaan. Mereka ini dipilih daripada golongan muda yang mempunyai latarbelakang bank atau konsultansi, dan dahagakan kejayaan. Selain itu, mereka juga agresif mengambil pekerja yang pakar dalam sesuatu bidang dengan menawarkan gaji 1.3 hingga 1.6 kali ganda daripada gaji sedia ada yang diterima.

5. Disiplin – Rocket Internet sangat mementingkan KPI (Key Performance Indicator) yang perlu dicapai. Ollie akan mengadakan meeting bersama para CEO setiap syarikat yang ditubuhkan pada setiap minggu melalui telefon untuk membentangkan pencapaian mereka. Jika KPI tidak dicapai, beliau akan memalukan CEO tersebut dan tidak teragak-agak membuangnya.

Walau bagaimanapun, kebanyakan syarikat di Silicon Valley tidak menyukai syarikat Rocket Internet. Bagi mereka, syarikat seperti Rocket Internet hanya akan membunuh lebih banyak inovasi daripada syarikat-syarikat baru. Ianya seolah-olah memberi gambaran kepada usahawan muda bahawa anda boleh menjadi kaya dan menjana banyak wang dengan meniru hasil kerja orang lain.


10 Sebab Saintifik Mengapa Khinzir Haram Kepada Manusia

Umum mengetahui khinzir adalah haram sama ada disentuh, dibela atau dimakan oleh manusia. Bukan hanya kepada umat Islam sahaja, khinzir juga diharamkan kepada semua umat manusia kerana segala perkara yang membawa kemudaratan adalah haram bagi manusia.

Namun, sebagai orang Islam, kita perlu mematuhi larangan Allah terhadap khinzir yang telah termaktub di dalam surah Al-An’am ayat 145:

"Katakanlah: Tiadalah aku peroleh dalam wahyu yang diwahyukan kepadaku, sesuatu yang diharamkan bagi orang yang hendak memakannya, kecuali kalau makanan itu bangkai, atau darah yang mengalir atau daging babi, karena sesungguhnya semua itu kotor, atau binatang disembelih atas nama selain Allah. Barangsiapa yang dalam keadaan terpaksa sedang dia tidak menginginkannya dan tidak (pula) melampaui batas, maka sesungguhnya Rabbmu Maha Pengampun lagi Maha Penyayang," (QS. 6:145)

Malah, dalam kitab Injil juga melarang umatnya daripada memakan daging babi, iaitu dalam ayat Leviticus 11: 7-8 :

"Dan khinzir, walaupun kakinya terbahagi dan terbelah, namun ia tidak mengunyah dengan habis, dan ia tidak bersih untuk kamu,"

"Jangan kamu makan dari dagingnya, dan jangan kamu sentuh bangkainya, kerana ia kotor dan haram bagimu,"

Saintis-saintis juga telah membuktikan secara saintifik bahawa khinzir sangat tidak layak untuk dimakan. iluminasi.com ingin berkongsi 11 sebab saintifik mengapa Islam mengharamkan khinzir.

Khinzir adalah spesis haiwan yang makan segala benda yang boleh dimakan, segalanya. Antaranya termasuklah najis mereka, pertumbuhan barah pada badan khinzir lain, pelbagai jenis serangga, daging haiwan yang mereput, dan minum air kencing sendiri.

Berbanding haiwan-haiwan lain, daging khinzir menyerap toksin dengan lebih baik. Toksin-toksin ini akan masuk ke dalam daging dan membuatkan daging khinzir berbahaya untuk dimakan. Terdapat juga bakteria dan parasit berbahaya di dalam badan khinzir seperti eperythrozoon, stephanurus, metastrongyfus dan banyak lagi.

Khinzir adalah satu-satunya mamalia yang tidak berpeluh, dan ini membuatkan toksin yang sepatutnya keluar melalui peluh kekal dalam badan khinzir dan bergabung bersama daging. Dan untuk menyejukkan badan, khinzir akan berendam dalam lumpur.

Khinzir atau babi sangat beracun dan tidak akan mati jika mereka cuba dibunuh menggunakan strychnine (racun rumpai) atau racun-racun lain.

Penternak khinzir biasanya tidak risaukan kehadiran ular orok-orok, kerana walaupun dengan patukan beracun ular ini, tidak dapat membunuh khinzir yang sememangnya sudah beracun

Tidak ada suhu yang selamat untuk memasak daging khinzir bagi memastikan parasit dan bakteria dalam daging khinzir tersebut mati.

Lemak pada daging khinzir lebih banyak 2 kali ganda dari daging lembu yang mana tidak baik untuk kesihatan.

Khinzir memerlukan masa yang lama untuk menghadam makanan kotor yang dimakan dan menjadi daging, berbanding lembu yang mempunyai 4 perut dan hadam dalam masa yang singkat.

Sebanyak 30 jenis penyakit dibawa oleh khinzir dan sangat mudah untuk dipindahkan kepada manusia, seperti virus H1N1, walaupun dengan sentuhan pada bangkainya. Daging khinzir juga boleh menyebabkan penyakit seperti kepialu, artritis, penyakit sendi, keradangan pada lapisan perut, multiple-sclerosis (ganggu badan dan otak), meningitis, dan masalah hempedu kekal.

Disebabkan daging khinzir terlalu kotor dan beracun, terdapat saluran najis melalui kedua-kedua belah kaki dengan lubang pada tapak kaki khinzir. Lubang-lubang ini mengeluarkan nanah dan kotoran yang tidak dapat melepasi sistem badan khinzir, yang mana masuk ke dalam daging.


Ini merupakan 10 bangunan paling tinggi di dunia

Terdapat banyak jumlah bangunan yang tinggi berada di dunia ini. Pada kali ini Iluminasi akan menyenaraikan 10 bangunan paling tinggi di dunia yang telah disenaraikan oleh The Council on Tall Buildings and Urban Habitat (CTBUH) iaitu sebuah badan yang bertanggungjawab untuk mengukur dan mengiktiraf bangunan-bangunan yang tinggi di dunia. CTBUH dipertanggungjawabkan untuk mengukur titik ketinggian sesuatu bangunan yang melibatkan pelbagai aspek dan kategori seperti keluasan lantai,keluasan setiap tingkat,tingkat yang boleh ditambah atau dibuang dari bangunan tersebut. Ukuran tinggi ini juga dapat membantu dalam lalu lintas trafik udara merangkumi kawasan tersebut.

Bandar bandar yang kian berkembang pesat merupakan faktor utama peningkatan pembangunan bangunan tinggi akibat kekurangan tanah dan juga persaingan untuk perkembangan ekonomi sesebuah negara. Fungsi dan cara pembinaan bangunan tinggi ini juga berubah mengikut peredaran masa termasuklah dari segi kos,bahan-bahan binaan dan juga rekabentuk. Pada 20 tahun yang lalu, Amerika Utara  mempunyai 75 peratus bangunan tertinggi didunia tetapi ianya telah beralih ke Asia dan Timur Tengah. Kos pembinaan bangunan-bangunan ini juga telah meningkat kerana kerumitan pendekatan kejuruteraan yang diperlukan untuk menjadikannya lebih tinggi dan lebih tinggi. KLCC dahulunya pernah tersenarai dalam 10 bangunan tertinggi didunia tetapi kini telah digantikan oleh bangunan yang lain. Berikut adalah 10 bangunan tertinggi di dunia.

Pusat Perdagangan Antarabangsa yang terletak di Hong Kong ini mempunyai ketinggian 1588 kaki dan terdapat 108 tingkat bangunan yang siap dibina pada tahun 2010. Pada masa itu bangunan pencakar langit ini mendapat tempat yang keempat di dunia dalam kategori bangunan paling tinggi dan kini ia telah tergelincir ke tempat yang ke sepuluh. Bangunan ini juga telah disewa oleh Ritz Carlton, Hong Kong. Bangunan ini juga mempunyai kolam renang dan bar tertinggi di dunia yang terletak di tingkat 108 bangunan tersebut. Bangunan ini juga mempunyai tempat pemerhati, pusat membeli-belah dan restoran mewah.

Shanghai World Financial Centre telah siap dibina pada tahun 2008 yang mempunyai ketinggian 1,614 kaki dan terdapat 101 tingkat bangunan. Ia terletak di daerah Shanghai yang dipenuhi dengan bangunan pencakar langit. Bangunan ini digunakan sebagai pusat kewangan dan perdagangan antarabangsa. Bangunan ini mempunyai bilik hotel, pejabat, dewan persidangan, dek pemerhati dan pusat membeli-belah. Menaranya mempunyai rekabentuk dan lubang trapezoid dia atas puncak dan mempunyai ciri kawalan udara yang dikenali sebagai Variable Air Volume (VAV) yang direka khas dengan rangka pepenjuru untuk mengurangkan daya lentur dan mampatan setiap orang yang berada di dalam bangunan, angin dan peralatan berat pada bangunan tersebut. Reka bentuk pencakar langit itu telah diterima secara positif oleh kebanyakkan orang.

Taipei 101 mempunyai ketinggian 1667 kaki dan 101 tingkat bangunan ini terletak di bandar Taipei. Strukturnya telah dikenali ramai kerana pernah memegang kedudukan sebagai bangunan paling tertinggi di dunia selepas siap dibina pada tahun 2004. Bangunan ini mempunyai tirai tirai kaca yang cantik berwarna biru kehijauan yang unik di setiap tingkat. Bangunan ini direka bentuk dan dibina oleh C. Y. Lee & Partners dan KTRT Joint Venture. Bangunan pencakar langit ini mempunyai kelenturan dan daya tahan untuk menahan gegaran gempa bumi dan juga ribut. Struktur ini juga telah mendapat anugerah oleh Leadership in Energy and Environmental Design (LEED). Ia merupakan salah satu contoh seni bina postmodern.

Pencakar langit ini terletak di bandar Guangzhou, China dan dikenali sebagai Pusat Kewangan CTF adalah bangunan kegunaan campuran yang merupakan salah satu senarai baru dalam senarai 10 bangunan tertinggi di dunia ini. Ia selesai dibina pada Oktober 2016 dan telah dinobatkan sebagai salah satu bangunan yang mempunyai lif tercepat di dunia. Kelajuan lif tersebut dianggarkan mencapai kelajuan 44.7 batu sejam dan mempunyai 111 tingkat bangunan secara keseluruhan. Pusat membeli-belah terdapat di bangunan ini dan ia juga mempunyai 1705 lot parkir kereta. Bangunan ini juga disediakan rumah pejabat dan terdapat sebuah hotel yang mempunyai 251 bilik pada 6 tingkat teratas.

Mempunyai ketinggian setinggi 1,776 kaki dan terdapat 104 tingkat bangunan menjadikan One World Trade Center bukan sahaja bangunan tertinggi di bandar New York dan negara Amerika Syarikat tetapi juga di seluruh Hemisfera Barat. Bangunan ini telah siap dibina pada tahun 2014 dan ia dibina sebagai salah satu peringatan kepada bangunan New York One Trade Centre yang musnah akibat serangan 9/11. Bangunan ini dinamakan seperti bangunan yang asal. Bangunan ini telah direka dengan beberapa ciri khas terutamanya untuk sumber tenaga yang melibatkan penggunaan semula air hujan. Rancangan masa depan One World Trade Centre adalah untuk membina lima tingkat bangunan pejabat  serta tapak peringatan dan muzium 11 September.

Lotte World Tower terletak di Korea Selatan dan merupakan salah satu senarai terbaru yang dimasukkan dalam kategori 10 bangunan paling tinggi di dunia. Bangunan ini siap dibina pada Mac 2016 dan menjadikannya ia bangunan kelima tertinggi di dunia. Perancangan membina bangunan ini mengambil masa selama 13 tahun dan pembinaan Lotte World Tower bermula pada Mac 2011. Bangunan ini mempunyai 123 tingkat bangunan dan enam di antaranya berada di bawah tanah. Bumbung bangunan tersebut direka khas dan dibina dengan kekuatan seperti itu untuk menahan gempa bumi dengan magnitud sehingga 9 pada skala Richter.

Pusat Kewangan Antarabangsa Pang An terletak di Shenzhen mempunyai ketinggian setinggi 1965 kaki dan juga merupakan salah satu bangunan yang tertinggi baru dimasukkan dalam senarai ini. Walaupun pencakar langit ini telah dirasmikan pada 2015 namun kerja pembinaannya masih berterusan dan dijangka siap pada tahun 2017. Bangunan ini mempunyai pusat persidangan, hotel dan terdapat juga ruang niaga di dalam sebuah pusat beli-belah mewah pada bangunan ini. Ia juga merupakan pejabat Pang An Insurance. Bangunan  ini menggunakan sejumlah 33 lif berkembar untuk mengakses 115 tingkat bangunan tersebut.

Bangunan ini juga dikenali sebagai Abraj Al Baitis. Menara Jam Diraja Mekah adalah bangunan ketiga tertinggi di dunia yang mempunyai ketinggian setinggi 1,972 kaki. Bangunan ini terletak di bandar Mekah dan dimiliki oleh kerajaan Arab Saudi. Ia mempunyai sebuah hotel setinggi 120 tingkat dan telah siap dibina oleh Saudi Binladin Group yang merupakan firma pembinaan terbesar di Arab Saudi. Bangunan ini selesai dibina pada tahun 2012, manakala menara jam tersebut direka bentuk oleh firma seni bina Jerman SL Rasch GmbH dan firma Mahmoud. Dimensi jam tersebut mempunyai keluasan 141 kaki persegi dan menjadikannya ia menara jam yang terbesar di seluruh dunia. Selain terdapat bilik-bilik hotel, menara ini juga mempunyai pusat persidangan, sebuah Muzium Islam, sebuah ruang solat yang boleh memuatkan sehingga 10,000 orang, Pusat pemerhatian anak bulan dan pusat membeli-belah lima tingkat. Terdapat 21,000 lampu LED berwarna hijau dan putih yang terletak di bahagian atas jam dan memberi isyarat jika tiba waktu solat. Lampu-lampu ini dapat dilihat dengan jarak pandangan sejauh 19 batu.

Menara Shanghai mempunyai 121 tingkat bangunan setinggi 2,073 kaki adalah bangunan kedua tertinggi di dunia. Pembinaan Menara Shanghai bermula pada tahun 2006 dan mengambil masa selama lapan tahun tempoh binaan sebelum selesai pada bulan Mac 2014. Bangunan ini juga mempunyai dek pemerhati tertinggi di dunia. Jumlah kos pembinaan bangunan ini adalah sebanyak $ 4.2 bilion. Menara ini terletak di daerah Shanghai dan juga bersebelahan dengan dua menara pencakar langit yang terkenal di dunia di Shanghai iaitu Jin Mao Tower dan Shanghai World Financial Centre. Bangunan ini direka bentuk oleh syarikat senibina Amerika Gensler yang menempatkan hotel dan pejabat. Ia mempunyai sejumlah 1,100 tempat letak kereta dan 320 bilik hotel. Struktur ini mempunyai pemandangan menarik dan unik.

Burj Khalifa yang pada awalnya dikenali sebagai Burj Dubai merupakan menara atau bangunan yang paling tinggi di dunia yang terletak di Dubai. Bandar Dubai yang kian berkembang pesat kini dalam perancangan untuk membina sebuah menara yang lebih tinggi dari Burj Khalifa ini. Burj Khalifa  mempunyai 163 tingkat dengan ketinggian bangunan sebanyak 2,717 kaki tinggi. Bahan utama bangunan ini dibina daripada keluli dan konkrit dan ia di reka bentuk oleh Owings, Skidmore dan Merrill of Chicago yang juga sebelum ini bertanggungjawab untuk mereka bentuk pencakar langit terkenal seperti Willis Tower dan One World Trade Centre. Syarikat Korea Selatan Samsung C & T juga terlibat dalam menjalankan bidang kejuruteraan serta pembinaan struktur ini telah siap pada tahun 2010.

Bangunan ini merupakan projek yang dibiayai oleh kerajaan Emiriah Arab Bersatu untuk mengalihkan ekonomi negara tersebut dari sumber berasaskan minyak kepada salah satu sumber pelancongan dan perkhidmatan. Bangunan ini mempunyai 30,000 kediaman, 19 menara kediaman, tasik buatan manusia yang berjumlah 30 ekar, taman tema yang bersaiz tujuh ekar, sembilan buah hotel dan pusat membeli-belah. Suprastruktur ini telah mendapat pengiktirafan antarabangsa Emiriah Arab Bersatu dan juga menerima pujian kerana reka bentuknya yang tampak anggun dan menawan.


Lelaki India Tebuk Bukit Dan Gali Tasik Seorang Diri Lebih 20 Tahun Untuk Kegunaan Orang Ramai

Pernahkan anda menyumbang sesuatu kepada negara atau masyarakat setempat? Jika ya, apakah sumbangan tersebut? Bagaimana ia dapat membantu orang yang memerlukan?

Sekecil-kecil bantuan seperti derma atau membantu orang kurang upaya melintas jalan dapat memberikan kesan positif kepada masyarakat. Namun, sejauh manakah kita mahu membantu orang lain tanpa mendapat balasan?

Mungkin anda pernah mendengar nama Dashrath Manjhi atau gelarannya "Mountain Man", seorang warga India yang telah menebuk sebuah bukit bagi memendekkan jarak antara Atri dan Wazirganj daripada 55 kilometer kepada 15 kilometer.

Isteri Dashrath Manjhi mengalami pendarahan yang teruk ketika sarat mengandung dan mati dalam perjalanan ke hospital. Disebabkan tragedi itu, Dashrath berazam untuk membina jalan bagi memudahkan penduduk setempat mendapat rawatan doktor.

Beliau memulakan usaha gila itu pada tahun 1960 hanya dengan menggunakan pahat dan penukul dan bekerja siang dan malam selama 22 tahun.

Lebih menakjubkan, Dashrath melakukan kerja tersebut seorang diri tanpa bantuan sesiapa. Hasilnya, selepas 22 tahun, orang ramai yang pernah mengejeknya satu ketika dahulu dapat menikmati hasil titik peluhnya. Bukit tersebut ditebuk sepanjang 110 meter, 9 meter lebar dan berketinggian 7.6 meter.

Dashrath mengambil masa 22 tahun menebuk bukit tersebut, namun kerajaan tempatan mengambil masa 30 tahun untuk menurap jalan tersebut. Dashrath Manjhi meninggal dunia pada tahun 2007 ketika berusia 73 tahun akibat barah hempedu.

Perkara yang sama telah dilakukan seorang lelaki di India, apabila beliau telah menggali kolam bagi membantu menyelesaikan masalah kekurangan air di kampungnya. Apa yang lebih menakjubkan, beliau telah melakukannya selama 27 tahun, dan seorang diri tanpa bantuan daripada sesiapa.

Masalah kekurangan air di kampung lelaki hebat ini, Shyamlal Rajwade di Chhatisgarh, India sudah berlaku sejak beliau masih remaja lagi. Kerajaan tempatan tidak menghiraukan permohonan dan rayuan bantuan yang diajukan oleh penduduk kampung.

Melihatkan keadaan itu, Shyamlal yang ketika itu berusia 15 tahun tidak dapat duduk diam dan membuat keputusan untuk berbuat sesuatu mengenainya.

Berbekalkan cangkul dan keazaman yang tinggi, beliau masuk ke hutan berhampiran dan mula menggali lubang dengan harapan menjadi sebuah tasik sebagai takungan air untuk bekalan orang kampung.

Menurut Shyamlal, beliau tidak mendapat bantuan daripada sesiapa termasuklah kerajaan dan orang kampung. Namun, beliau tidak berputus asa dan terus berusaha kerana mengimpikan hidup normal dimana keperluan asas kehidupan tersedia.

Setelah 27 tahun menggali tasik tersebut seorang diri sejak tahun 1990, Shyamlal yang kini berusia 42 tahun berasa bangga dengan pencapaiannnya dalam membantu menyediakan sumber air yang diusahakannya. Semua orang kampung menganggap Shyamlal sebagai hero dan penyelamat, lebih-lebih lagi ketika situasi yang menyerupai kemarau melanda kampung itu.

Bermula daripada sebuah lubang, kini tasik tersebut berukuran 4046 meter persegi, hampir separuh saiz padang bola antarabangsa, dengan kedalaman 4.5 meter.

Berita kejayaan ini tersebar luas di India dan majlis daerah Mahendragarh memberikan sumbangan kepada Shyamlal sebanyak RM670 atas usahanya selama ini. Walaupun sangat sedikit jumlah tersebut, namun itu bukanlah yang diminta, tetapi untuk melihat orang kampungnya hidup dengan lebih baik dari sebelumnya.

Kampung tersebut walaubagaimanapun masih belum mempunyai bekalan elektrik dan jalan yang baik.


5 Lokasi Pelancongan Wajib Dilawati Di Singapura

Singapura merupakan salah satu destinasi pelancongan paling menarik di Asia Tenggara. Ia menjadi tarikan pelancong bukan sahaja dari Asia malah dari serata dunia kerana prasarana dan lokasi-lokasi yang menarik. Pada tahun 2016 sahaja, pelancong ke Singapura mencecah 16.4 juta, iaitu peningkatan sebanyak 7.7 peratus dari tahun 2015.

Tidak mahu melepaskan peluang sebagai negara jiran yang paling hampir, rakyat Malaysia juga menjadikan Singapura sebagai destinasi pelancongan yang wajib dikunjungi sekurang-kurangnya sekali seumur hidup. Selain Pulau Sentosa, terdapat banyak lagi lokasi tarikan di Singapura.

iluminasi.com ingin berkongsi antara 5 lokasi tarikan pelancong yang wajib dilawati di Singapura.

Terletak di kawan teluk Singapura, Gardens by the Bay adalah sebuah taman futuristik yang luas dan berwarna-warni. Lokasi yang popular dengan struktur pokok gergasi atau Supertree ini mempunyai jambatan terapung yang menawarkan aktiviti "skywalk" terletak 22 meter di atas udara yang merupakan aktiviti yang sesuai untuk orang dewasa dan kanak-kanak.

Di sini juga terletak The Flower Dome, rumah hijau iklim-terkawal terbesar di dunia. Rumah hijau ini menawarkan pelbagai jenis fauna yang sangat indah dan menarik serta dibuka bermula jam 9 pagi hingga 9 malam. Jika anda ingin bersiar-siar di sini, tiada sebarang caj dikenakan, kecuali jika ingin masuk rumah hike Juga merupakan lokasi yang sempurna untuk mengambil gambar, taman ini dibukan bermula jam 9 pagi hingga 11 malam.

Tarikan lain di Gardens by the Bay adalah Cloud Forest, Art Sculptures, Heritages Garden dan banyak lagi.

Ia merupakan sebuah kawasan rumah kedai Peranakan yang berwarna-warni dan penuh dengan sejarah. Terdapat 4 bahagian utama di sini iaitu Kreta Ayer, Telok Ayer, Tanjong Pagar dan Bukit Pasoh, namun tempat paling menarik adalah di sekitar Smith dan Pagoda Streets. Di sini anda boleh lawati kuil lama Hokkein iaitu Thian Hock Keng, Masjid James serta Kuil Hindu Sri Mariamman, serta gerai makanan tepi jalan dengan pelbagai pilihan.

Dan jika anda seorang yang suka membeli-beli, Chinatown adalah lokasi yang wajib dilawati anda. Harganya juga dikatakan agak murah berbanding lokasi lain. Jika anda sukakan sejarah, anda juga boleh lawati Chinatown Heritage Centre. Tarikan dan fokus di Chinatown adalah pendatang-pendatang asing daripada China yang berpindah ke sini dan merupakan kumpulan utama yang dijumpai di Singapura.

Bukan sahaja merupakan tarikan yang sangat menarik di Singapura, tetapi di dunia. Universal Studio Singapore satu-satunya cawangannya di Asia Tenggara dan merupakan salah satu francais Universal Studio daripada 5 cawangan di dunia termasuk di Hollywood, Jepun, Korea Selatan, dan Florida. Dan bagi rakyat Malaysia, lokasi ini adalah yang paling hampir.

Taman tema yang terletak di Resorts World Sentosa di Pulau Sentosa Island ini sangat sesuai untuk dilawati oleh semua lapisan umur, namun lebih menarik kepada kanak-kanak. Juga terdapat roller-coaster bagi golongan remaja dan dewasa.

Kompleks bercahaya yang terletak di sepanjang sungai ini juga merupakan salah satu tarikan utama. Sangat sesuai dijadikan lokasi makan malam romantik bagi bagi pasangan atau keluarga yang terletak betul-betul di tepi Sungai Singapura. Bagi mereka yang suka membeli belah, terdapat juga kedai-kedai yang menawarkan item-item menarik di sini. Juga terdapat lawatan dengan menaiki bot di sepanjang sungai ini untuk melihat kehidupan malam di sini yang mempesonakan.

Di sinilah lokasi yang paling sempurna untuk melihat bangunan-bangunan, arca, monumen serta muzium peninggalan koloni terdahulu, atau dengan menaiki bot dengan harga RM28 bagi dewasa dan RM12 bagi kanak-kanak. Lawatan bot sepanjang sungai ini juga memberikan peluang kepada anda melihat kehidupan malam di sini yang mempesonakan.

Memang tak sah melancong ke Singapura kalau tak melawat tarikan utamanya iaitu Marina Bays yang menelan belanja kos mencecah RM23 billion. Infrastruktur ikonik yang sangat mempesonakan ini menjadi perkara wajib untuk disinggahi dan menjadi lokasi penggambaran yang paling popular di Singapura, lebih-lebih lagi waktu malam.

Terdapat pelbagai aktiviti yang boleh dilakukan disini termasuklah membeli-belah, Sand Sky Parks, Wonder Full (pertunjukan cahaya), makan di restoran yang eksklusif serta melawat muzium sains seni paling dengan binaan menakjubkan. Kalau anda tak singgah di sini, mungkin anda tak pernah melancong ke Singapura.


Perbezaan Sikap Pelajar Universiti Zaman Dahulu Dan Sekarang Yang Sangat Ketara

Artikel ini ditulis oleh saudari Iza Ahmad di laman Facebook miliknya dan pihak iluminasi.com telah mendapat kebenaran bagi mengulangsiar di blog kami untuk manfaat semua.

Peredaran masa dan zaman sememangnya membawa banyak manfaat dan kebaikan kepada manusia terutamanya dari segi teknologi dan pembangunan. Jika dahulu kita menggunakan telefon bimbit hanya sebagai alat komunikasi, namun kini hampir segala perkara boleh diselesaikan menggunakan telefon pintar.

Namun, perubahan zaman ini juga memberikan impak yang buruk kepada peradaban manusia yang seolah-olah menjadi semakin buruk dan rosak. Perkara ini termasuklah kelakuan yang ditunjukkan oleh pelajar-pelajar di universiti, berbanding zaman dahulu.

Ikuti kisah Puan Iza Ahmad yang meluahkan keluhan hatinya sebagai seorang pendidik.

Dahulu : Kita dahulu tak ada whatsapp, dan hanya mesej pensyarah bila perlu sahaja. Ketika pensyarah bercakap di dalam kelas, kita beri perhatian dan cari maklumat di perpustakaan bersungguh-sungguh kerana takut nak mesej pensyarah.

Sekarang : Semua perkara nak ditanyakan oleh pelajar, kuiz bab berapa, pukul berapa, susah atau senang, perlu pakai baju apa, tak ada internet macam mana nak buat. Kadang-kadang tengah malam pun pelajar whatsapp. Namun, sebagai pendidik dan atas dasar tanggungjawab, kami sabar. Esok pensyarah masuk kelas masih mengajar seperti biasa.

Dahulu : Kalau kelas ada atau tidak, kita tetap akan pergi kelas. Walaupun hujan ribut, dan terpaksa naik bus. Dan bila sampai ke kelas, pensyarah cakap kelas batal sebab ada mesyuarat. Kita pun seronok dan pegi sarapan dengan kawan-kawan

Sekarang : Pelajar mengamuk kalau datang ke kelas tapi kelas dibatalkan. "Ape la aku beria datang ke kelas dengan hujan ribu, lain kali bagitahu la awal-awal kelas batal. Menyusahkan betul la!,". Pensyarah dipersalahkan. Tapi esok masuk kelas pensyarah mengajar macam biasa, kerana tanggungjawab. Perlu bersabar.

Dahulu : Apabila pensyarah tegur, kita akan sedih dan hanya berdiam. Kemudian pergi jumpa pensyarah dengan segan dan minta maaf kerana buat salah. Takut ilmu tak berkat dan gagal peperiksaan

Sekarang : Seorang pensyarah tegur 30 orang pelajar, kesemua pelajar bengang dengan pensyarah. Apabila terserempak dengan pensyarah buat-buat tak tahu konon nak balas "sentap" terhadap pensyarah. Walaupun pensyarah terasa hati dengan beratus jenis perangai pelajar dalam kelas setiap hari masih masuk kelas keesokan harinya seperti biasa untuk berkongsi ilmu. Tanggungjawab kan. Sabar saja.

Dahulu : Kalau terasa hati dengan pensyarah kita akan luahkan sesama kawan sahaja, tapi masih datang kelas kerana tanggungjawab dan masih boleh bercakap dengan pensyarah agar pensyarah tak terasa hati.

Sekarang : Ketika pensyarah tengah bercakap di depan pelajar sibuk muatnaik status di Facebook, Twitter dan Whatsapp nak beritahu satu dunia bahawa pelajar tak puas hati dengan pensyarah. "Pensyarah bajet bagus, macam dia je betul", "Ada aku kisah?". Bila pensyarah baca status tu dia akan tahu, takpun pensyarah lain akan beritahu. Walaupun sedih tapi masih doakan yang baik-baik untuk pelajar kerana doa pendidik sentiasa untuk pelajar.

Nak ikutkan hati, hari-hari nak merungut disebabkan perangai setiap pelajar di Facebook tapi fikir-fikir balik tak baik kerana akan memalukan pelajar sendiri. Jika pensyarah tak mampu menegur, biarlah masa dan pengalaman sendiri yang akan mengajar pelajar-pelajar ini. Dan esok, pensyarah akan masuk ke kelas seperti biasa, untuk menjalankan tanggungjawab menabur bakti kepada pelajar.


7 Kes Jenayah Yang Berpunca Dari Ketagihan Permainan Video

Bagi kanak-kanak, bermain permainan video adalah aktiviti biasa yang dilakukan untuk mengisi masa lapang dan mengurangkan stres. Sekiranya ibu bapa proaktif dalam memantau kegiatan ini, ianya mungkin tidak akan mengganggu pelajaran anak-anak disekolah.

Malangnya, akibat terlalu lama bermain permainan video, ia bertukar menjadi satu ketagihan. Berikut adalah beberapa contoh kesan buruk kes ketagihan permainan video kepada manusia yang pernah direkodkan di seluruh dunia.

Pada tahun 2004, seorang remaja bernama Xioyi telah membunuh diri dengan terjun daripada apartment rumahnya setelah bermain permainan World of Warcrafts selama 36 jam tanpa henti. Sebelum terjun, beliau sempat meninggalkan sekeping nota dengan mesej “Saya ingin menjadi sebahagian daripada karakter dalam permainan ini”. Ibu bapa remaja berumur 13 tahun itu kemudiannya telah menyaman pengedar permainan tersebut yang menjualnya kepada anak mereka.

Di Korea Utara, seorang kanak-kanak perempuan berusia 3 tahun mati setelah diabaikan oleh kedua ibu bapanya. Difahamkan, kedua ibu bapanya lebih menghabiskan banyak masa menjaga karakter alam maya (virtual girl) dalam permainan Prius Online berbanding membesarkan anak kandung mereka sendiri. Sebelum kejadian, pasangan tersebut telah menghabiskan masa selama 12 jam di pusat computer bermain permainan tersebut di pusat komputer dan meninggalkan anak mereka di rumah tanpa jagaan. Setibanya mereka di rumah, didapati anak mereka telah mati.

Bunuh rakan kerana permainan video? Itulah yang berlaku di China apabila seorang remaja bernama Qiu Chengwei menikam rakannya, Zhu Caoyuan apabila Qiu mendapati rakannya itu menjual senjatanya dalam permainan Legend of Mir 3. Zhu telah menawarkan wang hasil jualannya kepada Qiu tetapi Qiu enggan menerimanya. Qiu bengang lalu menikam Zhu ketika beliau sedang tidur. Qiu dihukum gantung sampai mati kerana kesalahannya itu.

Di Vietnam, seorang kanak-kanak berumur 13 tahun telah ditangkap setelah didapati membunuh seorang wanita tua berumur 81 tahun. Selepas penangkapannya, beliau mengaku telah membunuh wanita tersebut kerana terdesak perlukan duit untuk bermain permainan video secara dalam talian. Kanak-kanak itu telah mengikat wanita tersebut, mencuri duitnya kemudian menanam wanita itu di hadapan rumahnya.

Seorang lelaki di Korea Selatan mati setelah bermain permainan video Starcraft selama 50 jam tanpa henti. Kematian lelaki itu dikatakan berpunca daripada masalah kegagalan jantung akibat terlalu lama dan penat bermainan video. Beliau hanya berhenti sebentar untuk ke tandas. Selain itu, di China kes kematian akibat bermain permainan video dalam tempoh lama banyak dilaporkan sejak kebelakangan ini. Malah, dalam sesetengah kes yang ekstrim, terdapat juga yang bermain selama 3 hingga 10 hari tanpa henti.

Seorang remaja berumur 17 tahun, Daniel Petric telah membunuh kedua ibu bapanya kerana tidak dibenarkan bermain permainan Halo 3. Pada hari kejadian, beliau telah memasuki ke bilik kedua ibu bapanya dan meminta mereka menutup kedua mata dengan alasan untuk memberi mereka sedikit kejutan. Beliau kemudiannya menembak mereka di kepala.

Ponteng sekolah untuk bermain permainan video adalah masalah biasa yang dilaporkan oleh pihak sekolah, terutamanya bagi sekolah yang terletak berdekatan dengan pusat komputer. Seorang remaja di Perth, Austalia pula telah ponteng sekolah selama 3 minggu dengan memberi alasan beliau terpaksa menjalani pembedahan. Kegiatannya itu terbongkar apabila pihak sekolah sendiri telah menelefon ibu bapanya untuk bertanya khabarnya.

Kes-kes yang disebutkan diatas hanyalah beberapa contoh kesan ketagihan permainan video kepada kanak-kanak dan remaja di seluruh dunia. Ketagihan terhadap permainan video adalah sesuatu yang menakutkan dan mesti dielakkan. Ibu bapa seharusnya lebih peka tentang jenis permainan video yang dimainkan oleh anak-anak mereka, selain memantau isi kandungannya agar tiada unsur-unsur keganasan padanya.